Program Bank Makanan Sunway bantu lebih 2,100 keluarga
Oleh KOSMO!

8 September 2021, 7:34 pm
PETALING JAYA –  Kumpulan Sunway melalui program Bank Makanan #SunwayforGood Food bakal mengagihkan sumbangan makanan kepada lebih 2,100 keluarga daripada golongan B40 di Selangor, Kuala Lumpur, Perak, Pulau Pinang dan Johor sepanjang tempoh sekarang sehingga Hari Malaysia.
Timbalan Pengerusi Eksekutif Kumpulan Sunway, Tan Sri Datuk Seri Razman M. Hashim berkata, program tersebut dijayakan melalui peruntukan dana pengiklanan untuk Hari Kebangsaan dan Hari Malaysia pada  tahun ini.
Menurutnya,  menerusi inisiatif Bank Makanan #SunwayforGood itu lebih daripada 25,000 kilogram makanan akan diagihkan kepada  kumpulan sasaran.
“Perintah Kawalan Pergerakan yang berterusan untuk mengekang penyebaran Covid-19 tahun ini telah menyebabkan impak ekonomi kepada komuniti B40 di negara ini semakin buruk.
“Pengangguran bertambah dan situasi ini dijangka bertambah buruk sebelum menjadi lebih baik.
“Bersama-sama warga kami di Sunway dan rakan pertubuhan bukan kerajaan (NGO), kami berharap langkah menggunakan dana pengiklanan untuk membantu membina daya tahan dalam kalangan golongan yang terdedah di bawah situasi mencabar ini akan mengukuhkan kembali semangat perpaduan serta patriotisme yang merentasi garis perkauman dan agama,” katanya dalam kenyataan.

Sejak tahun lalu, lebih daripada 100,000 kilogram makanan telah diagihkan kepada penerima di bawah inisiatif berkenaan.
Bagi projek di Selangor dan Perak, Sunway akan bekerjasama dengan Persatuan Jaringan Pembangunan Manusia Luar Bandar (DHRRA) untuk mengenal pasti kira-kira 1,000 keluarga B40 yang memerlukan bantuan, sebelB40um menghantar barangan dapur dan keperluan asas secara terus kepada mereka.
Sunway juga akan bekerjasama dengan DHRRA dan Adab Youth Garage untuk membeli dan menghantar bekalan keperluan kepada lebih 200 keluarga B40 yang tinggal di sekitar Kuala Lumpur.
Bagi  pasukan Sunway di Pulau Pinang dan Johor akan bekerjasama dengan Kechara Soup Kitchen dan Persatuan Bulan Sabit Merah Malaysia dalam menyediakan bantuan makanan kepada ratusan keluarga yang hidup di bawah garis kemiskinan.
Antara bekalan keperluan yang disumbangkan adalah beras, garam, susu pekat, minyak masak dan makanan dalam tin seperti sardin dan tuna serta hampir 170,000 uncang kopi, disediakan oleh Super Coffee.
Sehingga kini, Sunway telah memperuntukkan hampir RM60 juta bagi membantu perjuangan menentang pandemik, termasuk menyediakan empat Pusat Pemberian Vaksin (PPV) secara percuma untuk tempoh sehingga 12 bulan.


Suami isteri dicekup curi sarang kelulut
Oleh DIYANATUL ATIQAH ZAKARYA

8 September 2021, 7:57 pm
MELAKA – Sepasang suami isteri antara empat yang dicekup polis selepas dipercayai terlibat dalam kes kecurian sarang kelulut bernilai kira-kira RM5,000, di sini, kelmarin.
Kesemua suspek termasuk seorang lelaki warga asing berusia antara 23 hingga 28 tahun itu dicekup dalam dua serbuan berasingan di Bukit Katil dan Kampung Alai, kira-kira pukul 12.40 tengah malam.
Ketua Polis Daerah Melaka Tengah, Asisten Komisioner Afzanizar Ahmad berkata, kesemua suspek diberkas selepas dipercayai telah mencuri 10 batang pokok sarang kelulut milik seorang lelaki berusia 55 tahun di Bukit Kecil, Paya Dalam.
“Pada 19 Ogos lalu pihak polis menerima laporan daripada pemilik sarang berkenaan mendakwa 10 batang pokok sarang kelulut yang diletakkan di bawah pokok rambutan di hadapan laman rumahnya dengan anggaran nilai RM5,000 telah dilarikan.
“Melalui siasatan dijalankan, kita berjaya mengesan dan menangkap empat suspek termasuk pasangan suami isteri yang dipercayai melakukan perbuatan tersebut,” katanya ketika dihubungi di sini, hari ini.
Tambahnya, susulan tangkapan tersebut pihaknya turut merampas empat batang sarang kelulut yang dijual suspek kepada pengusaha kelulut lain di kawasan Bukit Baru.

“Susulan tangkapan suspek, pihak polis berjaya menyelesaikan dua lagi kes curi sarang kelulut yang berlaku di kawasan Melaka Tengah dan Jasin.
“Hasil soal siasat, kesemua suspek dipercayai aktif melakukan kegiatan tersebut sejak bulan lalu,” katanya.
Katanya, suspek kini direman sehingga sehingga esok bagi membantu siasatan mengikut Seksyen 379 Kanun Keseksaan. -K! ONLINE.


Jumpa mayat lelaki belakang kuil
Oleh ASLIZA MUSA

8 September 2021, 7:48 pm
IPOH – Mayat seorang lelaki ditemui di kawasan belukar di belakang sebuah kuil di Jalan Lahat dekat Simpang Pulai di sini hari ini.
Ketua Polis Daerah Ipoh, Asisten Komisioner Yahaya Hassan berkata, mayat lelaki berusia lingkungan 40an itu ditemukan orang awam sekitar pukul 12.15 tengah hari.
Katanya, siasatan di tempat kejadian dijalankan oleh Bahagian Siasatan Jenayah dan Bahagian Siasatan Jenayah Berat (D9) Ibu Pejabat Polis Daerah (IPD) Ipoh.
“Siasatan awal di tempat kejadian oleh pegawai penyiasat dan pasukan forensik Ibu Pejabat Polis Kontinjen (IPK) Perak mendapati tiada sebarang unsur jenayah.
“Mayat lelaki itu dihantar ke Jabatan Forensik Hospital Raja Permaisuri Bainun (HRPB) bagi proses bedah siasat untuk mengenal pasti punca kematian,” katanya.
Tambah beliau, kes diklasifikasikan sebagai mati mengejut. -K! ONLINE.


AEON sediakan lot niaga untuk IKS
Oleh SUBKHI SUDARJI

8 September 2021, 7:39 pm
PUTRAJAYA – Syarikat peruncitan, AEON Co. (M) Bhd. (AEON) menawarkan lot niaga bagi usahawan industri kecil dan sederhana (IKS) sempena Kempen Beli Barangan Malaysia (KBBM) [email protected] bermula pertengahan Ogos hingga hujung tahun ini.
Ketua Pegawai Eksekutif AEON, Shafie Shamsuddin berkata, mekanisma lain yang akan dilaksanakan sempena KBBM [email protected] adalah promosi melalui media sosial seperti FB Live dan diskaun istimewa sempena musim perayaan.
Menurutnya, kesemua cawangan AEON dan AEON BiG di seluruh negara terlibat dengan KBBM [email protected] yang menawarkan pelbagai produk menarik dengan harga berpatutan.
“AEON juga akan menggunakan platform digitalnya bagi mempromosikan barangan tempatan.
“AEON sentiasa mempromosikan barangan buatan Malaysia melalui mekanisme-mekanisme yang ditawarkan untuk memastikan kempen ini dapat memberikan impak besar kepada sektor peruncitan tempatan,” jelasnya.
Beliau berkata demikian pada majlis kempen KBBM [email protected] yang dirasmikan secara maya oleh Ketua Setiausaha KPDNHEP, Datuk Seri Hasnol Zam Zam, hari ini.

Shafie berkata, dengan niat membangunkan usahawan tempatan, AEON turut bekerjasama dengan Suruhanjaya Komunikasi dan Multimedia (MCMC) untuk program [email protected].
Katanya lagi, program itu bertujuan memperkasakan perusahaan mikro menerusi kaedah pendigitalisasi yang lebih sistematik untuk pemasaran serta jualan dalam talian secara efektif dan berdaya saing.
“Kami juga akan membuka ekosistem yang sedia ada untuk memberi peluang pembangunan perniagaan kepada perusahaan mikro merangkumi pemanfaatan produk jualan dan perkhidmatan AEON, kedai fizikal dan digital, rangkaian logistik dan saluran komunikasi AEON serta perkhidmatan kewangan melalui AEON Credit Service (M) Berhad.
“AEON amat berterima kasih kepada KPDNHEP atas peluang kolaborasi ini dan sebagai rakan strategik peruncitan, kami memberikan kerjasama penuh dan akan mendukung aktiviti pemasaran dan jualan terbaik – offline serta online – bagi memastikan kejayaan kempen,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Curi lori untuk kutip besi buruk
Oleh MOHD YUNUS YAKKUB

8 September 2021, 5:21 pm
KLANG – ‘Keseronokan’ dua lelaki menggunakan lori curi bagi mengutip besi buruk sejak 20 hari lalu berakhir apabila dicekup di Jalan Dato Dagang di sini hari ini.
Kedua-dua suspek termasuk seorang daripadanya mempunyai 15 rekod jenayah berusia 39 dan 43 tahun ditangkap pukul 2 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, pembongkaran itu susulan rondaan dilakukan anggota polis selepas curiga terhadap aktiviti seorang lelaki yang sedang memunggah barang-barang kitar semula yang dilonggokan sampah ke dalam sebuah lori jenis Isuzu Commando.
Katanya, semakan terhadap nombor pendaftaran lori digunakan suspek mendapati kenderaan tersebut telah dicuri di pada 24 Ogos lalu di sekitar daerah ini.
“Lori tersebut adalah merupakan milik seorang kontraktor Telekom berusia 65 tahun yang hilang disyaki dicuri selepas meletakkannya di hadapan rumah pekerjanya.
“Siasatan mendapati kedua-dua suspek menggunakan lori tersebut untuk mengutip dan menjual besi buruk,” katanya ketika dihubungi Kosmo! hari ini.

Kata Shamsul Amar, hasil siasatan mendapati dalang utama aktiviti curi itu adalah salah seorang suspek ditangkap dan yang mempunyai 15 lampau berkaitan dadah, mencuri, menceroboh, ugutan jenayah dan mencederakan orang.
Ujarnya, rakan suspek itu juga mempunyai tiga rekod berkaitan dadah.
“Kita telah merampas lori tersebut bersama serangkai kunci dengan kedua-dua suspek mengaku terlibat dalam jenayah berkenaan.
“Mereka kini direman selama tiga hari dan kes disiasat mengikut Seksyen 379A Kanun Keseksaan,” katanya. -K! ONLINE.


Igauan suami ‘pergi’ ketika bertugas jadi kenyataan
Oleh NUR NABILAH RAHMAT

8 September 2021, 5:28 pm
KLUANG – Kebimbangan seorang isteri terhadap keselamatan suami ketika bertugas akhirnya menjadi kenyataan apabila lelaki itu maut dalam kemalangan malam semalam.
Syahira Sabar, 27, sebelum ini kerap terbayangkan mengenai insiden yang mengorbankan pemandu van milik Kementerian Kesihatan (KKM) di Johor Bahru pada Ogos lalu.
Ahli farmasi itu berkata, arwah suaminya, Aidil Hamidun, 27, yang merupakan petugas KKM merupakan suami dan bapa bertanggungjawab selain pemurah.
“Apabila mempunyai masa terluang kami berbual mengenai apa sahaja termasuk soal kematian.
“Kami memang terkesan dengan kisah orang meninggal dunia semasa musim Covid-19 ini termasuk kemalangan yang menyebabkan pemandu van KKM matu pada bulan lalu.
“Tapi tak sangka, suami saya akhirnya pergi ketika bertugas. Saya selalu terbayang dan risau akan kematian semasa bertugas,” katanya ketika ditemui di Tanah Perkuburan Islam Kampung Baru, di sini hari ini.

Syahira berkata, arwah yang sudah berkhidmat lebih lima tahun dengan KKM tinggal berasingan kerana bertugas di Simpang Renggam.
Kali terakhir mereka bertemu pada Ahad lalu.
“Saya mendapat panggilan mengenai kejadian daripada doktor di Simpang Renggam memaklumkan kemalangan pada 8.40 malam tadi.
“Saya sedih dan terkejut kerana arwah mengajak saya bersolat jemaah dan selepas ini saya pasti merindukan kenangan dengannya.
“Saya reda arwah ‘pergi’ ketika bertugas dan semoga Allah menerima semua amalannya dan rohnya ditempatkan dalam kalangan orang beriman,” katanya.
Dalam pada itu, Ketua Polis Daerah Kluang, Asisten Komisioner Low Hang Seng berkata, seorang penolong pegawai perubatan maut selepas ambulans yang dinaiki bertembung sebuah treler di Kilometer 77, Jalan Johor Bahru – Air Hitam, 8.20 malam tadi.
Kemalangan turut menyebabkan pemandu ambulans, Othman Ghafan, 50, dan pesakit yang dikenali sebagai Nursyahira Halan, 24, Nur Syahda Halan, 18 serta waris mereka Sukiman Hasan, 59 cedera.
“Kemalangan dipercayai berlaku apabila ambulans yang dipandu dari arah Machap menghala ke Simpang Renggam dipercayai melanggar belakang tayar treler.-K! ONLINE


‘Dianaktiri buat sekian lama, tak perlu buat perbandingan’
Oleh MOHD. HAIKAL ISA

8 September 2021, 6:57 pm
PETALING JAYA – Interaksi ilmiah dalam gelanggang Twitter antara Ahli Parlimen Muar, Syed Saddiq Syed Abdul Rahman dan pelakon berkaliber, Sharifah Amani mencuri perhatian netizen hari ini.
Syed Saddiq, 29, tampil mempersoalkan keputusan kerajaan yang membenarkan pembukaan industri hiburan terutama panggung wayang sedangkan aktiviti sukan seperti gimnasium dan padang bola dalam ruang terbuka bola masih kekal tutup.
“Wayang dah boleh buka tapi gimnasium dan padang bola yang ‘open air’ masih kekal tutup. Nampaknya kerajaan lebih pentingkan industri hiburan dari industri sukan dan kesihatan rakyat Malaysia.
“Saya tidak membantah pembukaan semula panggung wayang cuma tolong bantu yang lain juga sebelum semuanya terlambat,” ciap Saddiq mencetus polemik dalam kalangan netizen.
Amani membalas ciapan tersebut dan menegaskan bahawa tidak perlu ada perbandingan antara dua idustri itu kerana masing-masing sangat penting pada waktu sekarang.
“Kesihatan bukan hanya pada tubuh luaran. Kesihatan minda dan jiwa sangat penting jua.

“Sukan dan seni berjalan seiringan dalam menyembuhkan dan membaik pulih kita semua. Kedua-dua industri dianaktiri buat sekian lama. Tidak perlu membuat perbandingan, dua industri yang disebutkan itu sedang tenat,” getus Amani, 35.
Interaksi Twitter antara Syed Saddiq dan Sharifah Amani tentang pembukaan industri kreatif yang mendahului industri sukan selepas pengumuman Perdana Menteri, Datuk Seri Ismail Sabri semalam
Biarpun berdepan kecaman kerana membuat perbandingan dua industri tersebut, Saddiq pantas membuat permohonan maaf di atas keterlanjuran katanya menerusi ciapan tersebut.
“Saya minta maaf. Saya tak bermaksud nak memperkecilkan sesiapa. Sejak tahun lalu, saya sudah mendesak untuk pembukaan semula industri berdasarkan data dan sains bukan berpolisi melulu hanya apabila rakyat dah marah.
“Seperti dikongsi sebelum ini, kita patut mengalu-alukan pembukaan (industri) seni dan hiburan termasuk sukan juga,” Ciap Saddiq.
Permohonan maaf dan penjelasan tersebut disambut baik pelakon filem Sepet yang kemudian membalas: “Terima kasih kerana mengakui dan memohon maaf YB. Saya bersetuju yang keputusan perlu dilakukan berdasarkan data dan sains.
“Pembukaan industri kita datang bersama keprihatinan dan isu-isu yang sudah didepani sejak bertahun-tahun. Perjuangan kami tetap diteruskan dan semoga dipermudahkan.”
Semalam, semua penggiat industri kreatif yang telah lengkap dua dos vaksin akan dibenarkan kembali bergiat semula dalam aktiviti seperti panggung wayang dengan kapasiti 50 peratus di ruang dewan tayangan pawagam, ‘indoor busking’ dan persembahan di ‘lounge’ hotel bermula esok.
Terbaharu, permohonan pembukaan sukan padang yang dikemukakan oleh Kementerian Belia dan Sukan (KBS) telah dibincang dan diputuskan pada sidang Majlis Keselamatan Negara (MKN), kata Menteri Kesihatan.
Khairy Jamaluddin Abu Bakar melalui hantaran Twitternya tadi berkata, permintaan KBS bagi sukan padang adalah wajar dan berita baik berkenaan sukan padang akan diumumkan. – K! ONLINE


‘Bapa aku tak dapat satu sen’ – Pi Mai Pi Mai Tang Tu masuk Netflix
Oleh MOHD. HAIKAL ISA

8 September 2021, 5:01 pm
PETALING JAYA – Sitkom ikonik yang pernah menjadi fenomena era 1990-an, Pi Mai Pi Mai Tang Tu dikhabarkan mula dapat ditonton ramai menerusi platform penstriman, Netflix pada 30 Oktober depan.
Bagaimanapun, anak kepada pengarah dan penerbit naskhah tersebut, Othman Hafsham iaitu Sharmaine Othman meluahkan rasa tidak puas hati apabila bapanya tidak dibayar satu sen langsung meskipun berperanan sebagai sutradara naskhah yang begitu dekat dengan kebanyakan rakyat Malaysia itu.
“Untuk pengetahuan kalian, bapa aku tak dapat satu sen. TV3 pegang hak sepenuhnya. Malangnya, itulah yang telah dipraktikkan sejak lama dahulu,” katanya dalam beberapa ciapan Twitter.
Netizen menyarankan agar Shamaine yang juga berkerjaya sebagai seorang anak seni menyalurkan suaranya kepada pihak Netflix atas ketidakadilan perkara tersebut.
“Tolong salurkan suara anda kepada Netflix. Dave Chapelle (pelawak antarabangsa) juga berdepan situasi sama sebelum ini. Chappelle’s Show dimiliki oleh ‘comedy central’ dan Netflix kemudian bertindak memadamnya dari platform tersebut kerana Dave tidak mendapat sebarang keuntungan,” saran seorang netizen.
Pi Mai Pi Mai Tang Tu sinonim dengan karakter-karakter yang melambangkan masyarakat majmuk Malaysia seperti Budin, Pak Uda, Pak Busu, Sathiya dan Lucy popular sekitar era 1990-an.
Balas Sharmaine: “Terima kasih kerana memberi peringatan ini kepada saya. Akan cakap dengan bapa saya (Othman Hafsham). Saya tahu dia berasa sangat gembira kerana siri ini akan ditayangkan kepada audiens yang ramai tapi perkara ini harus mendapat pertimbangan.”

Difahamkan, hak royalti dan pemilikan sitkom yang menceritakan mengenai kehidupan seharian penduduk di Flat Seri Wangi tersebut dipegang sepenuhnya oleh syarikat gergasi televisyen tanah air, TV3.
Pi Mai Pi Mai Tang Tu yang sinonim dengan karakter-karakter ikonik bersifat muhibah seperti Budin yang dilakonkan Imuda, Pak Uda (Allahyarham Zami Ismail), Pak Busu (Allahyarham Ahmad Busu), Sathiya (Sathia Periasamay) dan Lucy (Angeline Tan) ditayangkan dari tahun 1985 hingga 2004.
Dalam pada itu, satu lagi sitkom kesayangan rakyat Malaysia, Spanar Jaya dijadualkan akan tiba dalam Netflix pada 15 September sementara Spanar Jaya X pula pada 30 September. – K! ONLINE


Thailand bakal buka semula lebih banyak destinasi pelancongan
Oleh KOSMO!

8 September 2021, 5:20 pm
BANGKOK – Thailand bakal membuka semula lebih banyak destinasi pelancongan popularnya bermula bulan depan susulan peningkatan kadar vaksinasi dalam kalangan penduduk tempatan yang dapat membantu menarik lebih banyak pelancong luar, lapor akhbar Bangkok Post semalam.
Langkah itu seterusnya diharap dapat memulihkan ekonomi negara itu yang terjejas akibat pandemik Covid-19.
Menurut Menteri Pelancongannya, Phiphat Ratchakitprakarn, pembukaan semula Chiang Mai dan pusat peranginan pantai seperti Pattaya, Cha-Am dan Hua Hin bermula 1 Oktober ini akan dilaksanakan selepas inisiatif membawa semula pelancong yang sudah divaksin ke Phuket.
Rancangan itu akan diusulkan kepada Pusat Pentadbiran Situasi Covid-19 untuk diluluskan kemudian.
Selain itu, Bangkok juga merupakan salah satu destinasi dalam perancangan tersebut, namun pembukaan semula bandar raya itu kepada pelancong luar perlu ditangguhkan kepada November ini.
Ini kerana meskipun 70 peratus populasi penduduk ibu negara Thailand itu akan lengkap divaksin menjelang hujung bulan ini, kadar vaksinasi di wilayah berdekatan masih ketinggalan dan dijangka hanya mencapai 70 peratus pada penghujung bulan depan.

Sementara itu, lebih banyak destinasi termasuk Chiang Rai, Koh Chang dan Koh Kood boleh dibuka sepenuhnya untuk pengunjung bermula pertengahan bulan depan. – Agensi


‘Shang-Chi semua ada cuma tunggu kejap’ – GSC tak mula operasi esok
Oleh MOHD. HAIKAL ISA

8 September 2021, 6:36 pm
PETALING JAYA – Biarpun sudah diberikan kebenaran oleh kerajaan untuk beroperasi semula esok, gergasi rangkaian pawagam, Golden Screen Cinema (GSC) belum mempunyai keberanian untuk berbuat demikian.
GSC dalam satu kenyataan dalam Twitter rasmi mereka, mengumumkan, pihaknya sedang memastikan semuanya bersedia dengan pematuhan prosedur operasi standard (SOP) sempurna.
“Pengumuman penting. Kami tidak akan mula beroperasi semula esok. Pihak kami sedang memastikan semuanya sudah bersedia selaras dengan SOP lengkap daripada kerajaan dan memiliki konten mencukupi untuk tayangan.
“Kami sangat menghargai kesabaran anda semua dan kekal bersama kami untuk kemaskini terbaharu. Tambahan pula, pemilihan filem sedang dilakukan untuk tujuan penapisan,” ciap GSC.
Maklum syarikat pagawam tersebut itu lagi, filem-filem buat masa sekarang sedang dan telah dihantar untuk proses penapisan.
“Produksi sedang sedang bergesa untuk memastikan segala konten bersedia.

“Jadi, Shang-Chi semua memang ada cuma kena tunggu sekejap. Terima kasih kerana memahami,” tulis GSC dalam Twitter.
Pengumuman GSC sebentar tadi menerusi Twitter yang memberitahu tidak akan beroperasi esok
Semalam, penggiat seni tanah air kembali menarik nafas lega selepas Perdana Menteri, Datuk Seri Ismail Sabri Yaakob bersetuju melonggarkan SOP Fasa 1 bagi industri kreatif bermula esok, 9 September.
Semua penggiat industri kreatif yang telah lengkap dua dos vaksin akan dibenarkan kembali bergiat semula dalam aktiviti seperti panggung wayang dengan kapasiti 50 peratus di ruang dewan tayangan pawagam, ‘indoor busking’ dan persembahan di ‘lounge’ hotel. – K! ONLINE


Mereka semua angkuh, menyusahkan, pentingkan diri – Fauziah Nawi
Oleh SAIRUL ZAMRI MISRANI

8 September 2021, 5:16 pm
PETALING JAYA – Seniwati terkenal Fauziah Nawi menyelar keangkuhan dan sikap tidak bertanggungjawab penggiat seni yang bangga meneruskan penggambaran walaupun tidak mengikut prosedur operasi standard (SOP) ditetapkan.
Fauziah ketika dihubungi Kosmo! Online berkata, mereka benar-benar angkuh dan hanya mementingkan diri sendiri serta langsung tidak memikirkan nasib orang lain.
“Saya memang sedih dan terkilan dengan tindakan mereka ini. Langsung tidak fikir dan kasihan akan orang lain. Betul-betul tidak boleh diterima akal.
“Apa yang membuatkan saya bertambah marah dan emosi, sikap mereka ini jugalah yang akan menyebabkan kerajaan menarik balik kelonggaran penggambaran buat anak seni yang baru dibenarkan semalam.
“Sebelum kelonggaran diberikan pun, ada saja puak-puak sebegini yang curi-curi berlakon dan ambil kesempatan yang akhirnya menyusahkan semua orang,” katanya.
Tambah bintang senior yang juga aktivis teater itu, dia tidak kisah seandainya tindakan kurang bijak penerbit dan pelakon terbabit tidak melibatkan periuk nasi anak seni lain sepertinya.

“Kita punyalah jaga SOP, ambil vaksin penuh dan sentiasa buat ujian calitan tiap kali nak berlakon atau apa saja berkaitan aktiviti seni.
“Sebelum ini berbulan-bulan tidak boleh bekerja dan cari rezeki, kamu semua bising dan rasa dikhianati sebab tak ada pendapatan, bila dah dibenarkan buat hal pula,” ujarnya.
Terdahulu, Fauziah menerusi hantaran dalam Instagramnya meluahkan rasa kesal dengan sikap dan tindakan penggiat seni yang sombong dan tetap meneruskan penggambaran walaupun belum divaksin.
“Alhamdulillah, kita dah boleh menjalankan penggambaran semula dan tetap mengikut SOP, yang sudah divaksin baru boleh kembali bekerja.
“Tetapi ada pula menunjukkan lagak sangat kan, kononnya walau tak vaksin, tetap boleh buat penggambaran dan jangan cemburu. Memang kita tahu ini rezeki Allah, tetapi boleh tak jangan cakap. Diam-diam sudahlah.
“Tiada siapa cakap pun cemburu. Nanti kerana kau, orang lain susah! Jika Kementerian Kesihatan, Majlis Keselamatan Negara serta Perbadanan Kemajuan Filem Malaysia (Finas) tahu macam mana? Orang lain jadi susah tahu,” katanya.
Menerusi hantaran sama, Fauziah berpendapat, sikap mereka semua dikhuatiri menutup semula periuk nasi penggiat seni lain yang baru sahaja hendak menarik nafas lega sementelah diberi kelonggaran tersebut.
Semalam, penggiat seni tanah air kembali menarik nafas lega selepas Perdana Menteri, Datuk Seri Ismail Sabri Yaakob bersetuju melonggarkan SOP Fasa 1 bagi industri kreatif.
Kerajaan melonggarkan SOP Fasa 1 Pelan Pemulihan Negara (PPN) bagi industri kreatif berkuat kuasa esok dan persetujuan tersebut tertakluk kepada penggiat dan pekerja seni yang sudah lengkap menerima dua dos vaksin. – K! ONLINE


Wanita Pertama AS kembali bertugas sebagai pensyarah kolej
Oleh KOSMO!

8 September 2021, 6:21 pm
WASHINGTON – Wanita Pertama Amerika Syarikat (AS), Jill Biden telah kembali menyambung tugasan sebagai salah seorang tenaga pengajar di Kolej Komuniti Virginia Utara, lapor akhbar Metro UK, semalam.
Jill yang mula mengajar di kolej tersebut sejak 2009 merupakan isteri Presiden AS pertama yang mempunyai kerjaya sepenuh masa di luar tugasan rasmi di White House.
“Ada beberapa perkara yang tidak boleh diganti dan saya sangat tidak sabar untuk kembali mengajar di kelas,” katanya dalam satu temu bual bersama majalah Good Housekeeping, baru-baru ini.
Wanita berusia 70 tahun itu mengajar secara online bagi subjek Bahasa Inggeris sejak beberapa bulan lepas selepas suaminya, Joe Biden dipilih sebagai Presiden AS pada November lalu.
Ketika Biden bertugas sebagai Naib Presiden AS sekitar 2009 hingga 2017, Jill turut memegang jawatan sama di kolej itu.
Bagaimanapun, tindakan Jill mengundang kebimbangan bahawa ia akan mengganggu skop tugas rasmi yang perlu dilaksanakannya sebagai Wanita Pertama AS.

Profesor Komunikasi Universiti Boston, Tammy Vigil, memberitahu bahawa seorang Wanita Pertama yang bekerja di luar tugas rasmi adalah satu masalah besar. – Agensi


Ahmad Maslan calon ganti Azalina sebagai Timbalan Speaker
Oleh AHMAD SHAHERMAN SHAMSURI

8 September 2021, 6:39 pm
PETALING JAYA – Setiausaha Agung UMNO, Datuk Seri Ahmad Maslan merupakan satu-satunya calon dari blok kerajaan untuk dicalonkan sebagai Timbalan Speaker Dewan Rakyat baharu bagi mengantikan Datuk Seri Azalina Othman Said yang meletakkan jawatan.
Perkara itu disahkan Ahli Parlimen Padang Rengas, Datuk Seri Mohamad Nazri Aziz yang mengadakan pertemuan dengan Ahmad berhubung pencalonan itu dan Ahli Parlimen Pontian tersebut menyatakan persetujuan.
“Betul, Datuk Seri Ahmad Maslan menjadi calon bagi blok kerajaan untuk Timbalan Speaker dan kita telah bertemu dengannya dan beliau bersetuju.
“Saya berharap pencalonan ini diterima semua wakil rakyat kerajaan termasuk Parti Pribumi Bersatu Malaysia (Bersatu) dan pihak pembangkang termasuk Pakatan Harapan (PH) dan Pejuang,” katanya.
Terdahulu, media melaporkan kedudukan Yang Dipertua Dewan Rakyat dipercayai tidak berubah dengan Datuk Azhar Azizan Harun kekal manakala jawatan timbalannya yang kosong akan diisi oleh Ahmad.-K! ONLINE


Harga RON97 naik satu sen
Oleh KOSMO!

8 September 2021, 5:17 pm
PUTRAJAYA – Harga runcit petrol RON97 naik satu sen kepada RM2.73 seliter berbanding RM2.72 seliter bermula tengah malam ini sehingga 15 September depan.
Kementerian Kewangan dalam satu kenyataan berkata, harga runcit RON95 dan diesel pula masing-masing kekal pada paras RM2.05 dan RM2.15 seliter bagi tempoh sama.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Masih belum boleh datang ke Pangkor
Oleh ZAKI SALLEH

8 September 2021, 4:34 pm
IPOH – Pembukaan Pulau Pangkor kepada pengunjung terpaksa ditangguhkan berikutan lokasi peranginan tersebut masih belum bersedia bagi Program Destinasi Bebas Covid-19 Fasa 2 Pelan Pemulihan Pelancongan.
Pengerusi Jawatankuasa Perumahan, Kerajaan Tempatan dan Pelancongan negeri Perak, Datuk Nolee Ashilin Mohammed Radzi berkata, perkara itu diputuskan dalam mesyuarat jawatankuasa berkenaan bersama Menteri Besar, Datuk Saarani Mohamad semalam.
Menurut beliau, ketika ini proses vaksinasi pada penduduk di pulau berkenaan berjalan lancar dan telah pun hampir mencapai 100 peratus.
“Bagaimana pun, Pulau Pangkor masih lagi belum mencapai imuniti kelompok.
“Selewat-lewatnya kita menjangkakan perkara ini boleh dicapai pada akhir September,” katanya pada sidang akhbar Simposium Muzik Ipoh 2021 yang diadakan secara dalam talian di sini sebentar tadi.
Simposoium secara maya anjuran Port Ipoh yang akan dilangsungkan pada 2 Oktober depan dengan tema Muzik Nusantara: Menelusuri Tradisi dan Kontemporari menggabungkan seniman tanahair dan negara jiran Indonesia.

Sebelum ini, Kementerian Pelancongan, Seni dan Budaya mengumumkan Pulau Pangkor dipilih destinasi bebas Covid-19 bagi fasa kedua dengan jangkaan penduduk pulau tersebut mencapai imuniti kelompok awal bulan depan.
Bagi mencapai hasrat itu, sekurang-kurangnya 8,026 penduduk layak untuk menerima vaksin daripada jumlah keseluruhan 11,500 populasi yang diunjurkan di pulau peranginan itu.
Dalam pada itu, Nolee Ashilin berkata, kerajaan negeri Perak mengalu-alukan pada mana-mana penggiat seni dan industri kreatif yang ingin mengadakan persembahan berikutan kelonggaran yang diumumkan kerajaan semalam.
Ujarnya, tiada sebarang halangan dikenakan bagi tujuan tersebut tetapi hendaklah dilaksanakan mengikut pematuhan (SOP) yang ditetapkan Majlis Keselamatan Negara (MKN).
“Kita tidak ada mengenakan sebarang syarat tambahan atau mengetatkan SOP, cuma hendaklah ikut apa yang diputuskan kerajaan.
“Jadi jika ada mana-mana penggiat seni dan kreatif ingin mengadakan persembahan di Perak kita sangat alu-alukan,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


3 individu nyaris maut, lori terbabas masuk longkang
Oleh MUHD AFIQ AL-HAFIZ MAT YUSOF

8 September 2021, 4:27 pm
PETALING JAYA – Tiga individu nyaris maut selepas sebuah lori pembancuh simen terbabas dan melanggar dua buah kenderaan sehingga terjatuh ke dalam longkang sedalam kira-kira tiga meter di Flora Damansara di sini hari ini.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan daripada orang awam pada pukul 2.07 petang sebelum tiba 15 minit kemudian.
“Seramai 8 pegawai dan anggota bersama dua jentera dari Balai Bomba dan Penyelamat Damansara telah dikejarkan ke lokasi kejadian. Berdasarkan laporan awal, kejadian berlaku selepas sebuah lori pembancuh simen yang dipandu seorang lelaki berusia dalam lingkungan 50-an telah terbabas sebelum melanggar beberapa kenderaan.
“Lori berkenaan telah melanggar sebuah kereta jenis Proton Saga yang dinaiki seorang lelaki bersama penumpang wanita dan sebuah Toyota Hilux yang diparkir di bahu jalan,” katanya dalam satu kenyataan di sini hari ini.
Katanya, kemalangan terbabit telah menyebabkan ketiga-tiga kenderaan jatuh ke dalam longkang sedalam kira-kira tiga meter.
“Akibat kemalangan tersebut, pemandu lori telah tersepit dibahagian hadapan dan berjaya dikeluarkan anggota bertugas manakala dua lagi mangsa turut berjaya dikeluarkan oleh orang awam.

“Ketiga-tiga mangsa mengalami kecederaan ringan. Pemandu lori berkenaan telah di bawa ke Hospital Sungai Buloh manakala dua lagi mangsa telah dihantar ke Pusat Perubatan Universiti Malaya,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cubaan seludup penyapu buluh dipatahkan
Oleh KHAIRULMIZAN YAHYA

8 September 2021, 4:31 pm
KUANTAN – Jabatan Perkhidmatan Kuarantin dan Pemeriksaan Malaysia (Maqis) Pahang berjaya mematahkan cubaan menyeludup masuk 2,350 unit penyapu buluh melalui Pelabuhan Kuantan di sini semalam.
Barang dagangan dari China bernilai RM65,946 yang tidak mempunyai permit import itu dirampas selepas pihak terbabit melakukan pemeriksaan rutin.
Menurut kenyataan MAQIS Pahang, kes itu disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang jika sabit kesalahan boleh didenda mengikut Seksyen 11(3).
“Sabit kesalahan boleh didenda tidak melebihi RM100,000 atau penjara tidak melebihi enam tahun atau keduanya.
“Pihak Maqis menasihatkan pengimport supaya mematuhi syarat ditetapkan kerajaan bagi mengelak dikenakan tindakan undang-undang,”ujarnya. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ramai puji ketampanan Tengku Zafrul di TikTok
Oleh KOSMO!

8 September 2021, 4:56 pm
PETALING JAYA – Penggunaan platform media sosial termasuk TikTok bagi merapatkan hubungan antara pemimpin dan rakyat dilihat menjadi ikutan khususnya bagi mendekati golongan muda.
Terbaharu, pengguna TikTok dikejutkan dengan kehadiran Menteri Kewangan, Tengku Datuk Seri Zafrul Tengku Abdul Aziz apabila beliau secara rasmi memiliki akaun media sosial itu pada 24 Ogos lalu.
Rata-rata pengguna bukan sahaja menyambut baik usaha dilakukan beliau dalam mendekati rakyat, malah turut memuji ketampanan dan aura positif dimiliki menteri tersebut.
Tengku Zafrul mengajak orang ramai menyumbangkan idea bagi perbentangan Bajet 2022.
Tengku Zafrul juga dilihat menerima pandangan orang ramai di platform itu secara terbuka selain kerap membalas komen rakyat.
Menerusi hantaran terbaharu beliau di TikTok, beliau mengajak anak muda menyumbang idea menjelang pembentangan Bajet 2022 yang dijadualkan pada 29 Oktober ini.
“Orang ramai hanya perlu memuat naik video berdurasi satu minit menggunakan tanda pagar #MyInclusiveBudget dan #Bajet2022,” katanya ringkas.

Tambah beliau, selain TikTok, rakyat Malaysia juga boleh berkongsi idea menerusi portal Kementerian Kewangan sebelum 15 September ini.
Sejak memuat naik hantaran itu semalam, video terbabit menerima lebih 50,000 tontonan dan 600 komen.
Setakat ini, Tengku Zafrul sudah memiliki lebih 112,000 pengikut di TikTok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Isu pembukaan sukan padang, gimnasium dibawa ke MKN
Oleh NUR HUDA MUSA

8 September 2021, 4:24 pm
PETALING JAYA – Permohonan pembukaan sukan padang yang dikemukakan oleh Kementerian Belia dan Sukan (KBS) telah dibincang dan diputuskan pada sidang Majlis Keselamatan Negara (MKN), kata Menteri Kesihatan.
Khairy Jamaluddin Abu Bakar melalui hantaran di Twitternya tadi berkata, permintaan KBS bagi sukan padang adalah wajar dan berita baik berkenaan sukan padang akan diumumkan.
“Permintaan @PejaOfPerak (Menteri Belia dan Sukan Datuk Seri Ahmad Faizal Azumu) untuk ‘outdoor team sports’ adalah wajar.
“Menteri KBS memang prihatin terhadap sektor sukan. Tadi dibincang dan diputuskan di sidang MKN Covid-19. Berita yang baik akan diumumkan,” ciapnya.
Selain itu Khairy Jamaluddin memaklumkan, Kementerian Kesihatan (KKM) bersama MKN sedang merangka beberapa panduan pengudaraan dengan yang perlu dipatuhi bagi operasi gimnasium.
“Ini tidak akan memakan masa yang lama tetapi kerana sifat gimnasium yang tertutup, kita mesti menekankan keperluan pengudaraan tertentu dan ia sedang diusahakan dengan segera,” ujarnya.

Terdahulu, KBS telah menghantar cadangan supaya sukan padang dan gimnasium dibuka susulan pengumuman Perdana Menteri, Datuk Seri Ismail Sabri Yaakob yang membenarkan industri kreatif beroperasi semalam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima ceti haram masuk perangkap
Oleh NOR SHAFAWATI YUP

8 September 2021, 4:39 pm
SEREMBAN – Kegiatan sindiket ‘ah long’ yang aktif memberi pinjaman wang tanpa lesen di negeri ini berjaya ditumpaskan dengan penahanan lima lelaki warga tempatan.
Ketua Polis Negeri Sembilan, Datuk Mohamad Mat Yusop berkata, kesemua suspek berusia antara 20 hingga 42 tahun itu  ditahan dalam tiga lokasi lokasi berbeza di Seremban, Nilai dan dan Bandar Baru Sendayan.
“Suspek dipercayai terlibat dalam aktiviti pemberian pinjaman wang tanpa lesen serta membuat ugutan dengan menyimbah cat merah pada kenderaan mangsa.
“Bertindak atas maklumat, polis daripada Jabatan Siasatan Jenayah Komersial (JSJK) Ibu Pejabat Polis Daerah (IPD) Port Dickson telah membuat tangkapan pertama dengan menahan dua lelaki berusia 30 dan 38 tahun di Seremban pada Isnin lalu, katanya dalam sidang akhbar di Ibu Pejabat Polis Kontinjen Negeri Sembilan di sini hari ini.
Mohamad berkata, tangkapan itu dibuat susulan laporan polis oleh seorang jurujual alat ganti kereta, 21, yang mendakwa kereta pacuan empat roda miliknya yang diparkir di hadapan rumahnya di Lukut, Port Dickson telah disimbah cat merah di bahagian cermin hadapan serta bumbung pada 29 Ogos lalu.
“Mangsa memaklumkan ada membuat pinjaman daripada lima ah long dengan jumlah keseluruhan RM100,000 pada 2019 yang mana pinjaman tersebut belum dijelaskan,” katanya yang membuat pinjaman melalui panggilan telefon.

Menurut Mohamad, seterusnya dalam tangkapan kedua pihak polis telah menahan seorang suspek lelaki berusia 20 tahun di Bandar Baru Nilai, Isnin lalu ekoran laporan polis oleh mangsa yang dikatakan diganggu oleh ah long.
“Pada bulan April 2021, mangsa seorang agen pengangkutan, 32, mendakwa telah membuat pinjaman peribadi RM8,000 melalui laman web Google tetapi hanya RM4,900 dimasukkan dalam akaun banknya.
“Mangsa mendakwa keretanya disimbah cat merah disyaki oleh ejen pinjaman tersebut selepas tidak dapat membuat pembayaran kerana mengalami masalah kewangan pada hujung Jun lepas, malah bayaran pinjamannya telah bertambah sebanyak RM20,000,” katanya.
Tambah Mohamad, pihaknya turut menahan dua lelaki berusia 42 dan 37 tahun dipercayai ah long selepas dikesan menggantung kain rentang bagi mempromosikan pinjaman wang tanpa lesen di Bandar Baru Sendayan di sini semalam.
“Polis turut merampas tiga telefon bimbit, sebuah kereta jenis Perodua Alza, satu tukul besi, 17 keping kain rentang pinjaman wang, 134 keping risalah tertera pinjam wang berlesen,” katanya.
Beliau berkata, kesemua yang ditahan disiasat di bawah Seksyen 5(2) Akta Pemberi Pinjam Wang 1951 (Akta 400) atas kesalahan pemberian wang tanpa lesen dan Seksyen 506 Kanun Keseksaan iaitu membuat ugutan.
Dalam pada itu, Mohamad berkata, sebanyak 30 kertas siasatan berkaitan kes pemberi pinjaman wang tanpa lesen atau ah long telah dibuka oleh JSJK di negeri  ini setakat September tahun ini.
“Jumlah itu dilihat meningkat berbanding keseluruhan 31 kes sepanjang tahun lalu dengan 13 individu dituduh di mahkamah.
“Pihak polis tidak menolak kemungkinan keadaan pandemik Covid-19 mendorong individu terdesak untuk meminjam wang dengan ah long, selain prosedur pinjaman yang mudah,” katanya lagi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MBK pasang CCTV rakam pencuri pokok bunga hiasan
Oleh KHAIRULMIZAN YAHYA

8 September 2021, 4:42 pm
KUANTAN – Kejadian kecurian pokok bunga hiasan milik Majlis Bandaraya Kuantan (MBK) yang kerap berlaku sebelum ini memaksa pihak terbabit memasang televisyen litar tertutup (CCTV) bagi mencegah kejadian sama berulang.
Sebelum ini kerap berlaku kecurian pokok bunga hiasan terutama di sepanjang jalan pintasan Kuantan – Pelabuhan (Bypass), Taman Tas dan Jalan Wong Ah Jang, di sini.
Ketua Seksyen Perhubungan Awam dan Korporat MBK, Norkamawati Kamal berkata, penanaman pokok bunga hiasan itu bertujuan untuk mengindahkan landskap bandar raya ini.
“Malangnya ada pihak yang tidak bertanggungjawab mencuri pokok bunga malah kejadian itu sudah banyak kali berlaku.
“Pada penghujung Ogos lalu, kami mendapati banyak pokok bunga hiasan yang ditanam dicuri. Setakat ini sebanyak 150 pokok bunga spesis ‘ixora sunkist’ bernilai RM2,500 telah hilang,” katanya di sini, hari ini.
Menurutnya tindakan pemasangan CCTV terpaksa dilakukan bagi mengesan pihak yang mencuri pokok bunga hiasan seterusnya mengambil tindakan undang-undang.

Beliau memberitahu, setakat ini, sebanyak 10 CCTV dipasang di kawasan strategik dan pemantauan berterusan akan dilakukan bagi memastikan kejadian itu tidak berulang lagi.
Perbuatan tidak bertanggungjawab itu akan menyebabkan usaha MBK untuk mengindahkan persekitaran bandar raya ini akan terbantut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


10 premis warga asing digempur
Oleh ISKANDAR SHAH MOHAMED

8 September 2021, 4:47 pm
KLANG – Majlis Perbandaran Klang (MPK) mengempur 10 buah premis dikendalikan tanpa lesen warga asing dalam serbuan berasingan di sini semalam.
Yang Dipertua MPK, Dr. Ahmad Fadzli Ahmad Tajuddin berkata, serbuan bermula 12 tengah hari itu melibatkan kawasan di Taman Dato’ Bandar dan Jalan Abadi 10D/KU8.
Katanya, hasil serbuan mendapati antara perniagaan dijalankan termasuk kedai runcit, gunting rambut, menjual ayam hidup, arak dan kedai makan.
“Sitaan itu dilakukan mengikut kesalahan Undang-Undang Kecil (UUK) 3 Pelesenan Tred Perindustrian dan Perniagaan UUK 3(1) Pelesenan Establisymen Makanan  MPK 2007.
“Kita ingin menegaskan tidak sesekali berkompromi dalam isu melibatkan peniaga warga asing di daerah ini dengan operasi akan diperhebatkan dari masa ke semasa,” katanya dalam kenyataan hari ini.
Ahmad Fadzli turut mengingatkan semua warga tempatan tidak menyewakan premis atau lesen mereka kepada warga asing kerana ia kesalahan serius dalam penggunaan lesen perniagaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Yayasan Akalbudi tidak alami kerugian – Peguam
Oleh NORLIZAH ABAS

8 September 2021, 4:50 pm
KUALA LUMPUR – Mahkamah Tinggi di sini hari ini diberitahu, Datuk Seri Ahmad Zahid Hamidi tidak melakukan kesalahan pecah amanah seperti dalam pertuduhan kerana wang RM10 juta milik Yayasan Akalbudi berfungsi sebagai pinjaman pelaburan kepada Armada Holdings Sdn. Bhd.
Peguam Hamidi Mohd. Noh berhujah, Yayasan Akalbudi tidak mengalami sebarang kerugian kerana wang RM10 juta telah dipulangkan oleh syarikat itu beserta faedah hampir RM70,000 yang dijelaskan melalui dua keping cek.
Wang itu merupakan pinjaman bagi membolehkan syarikat tersebut mendapatkan tender daripada TNB Fuel Services Sdn. Bhd. sebagai pembekal arang batu dari Indonesia.
Hujah beliau, keterangan itu diperolehi daripada saksi pendakwaan ke-21, Datuk Wasi Khan @ Wasiyu Zama Israr Ahmad yang merupakan Ketua Pegawai Eksekutif, Armada Holdings.
Pada perbicaraan lalu, Wasi Khan dalam keterangannya menyatakan, pada 2015 syarikatnya memerlukan modal berbayar RM10 juta sebagai memenuhi syarat minimum untuk mendaftar kepada TNB Fuel Services Sdn. Bhd. sebagai pembekal arang batu dari Indonesia.
Bagaimanapun, Armada Holdings tidak mempunyai wang sebanyak itu dan Wasin Khan meminta pertolongan beberapa kenalan termasuk Datuk Seri Khalid Mohamad Jiwa atau lebih dikenali sebagai Datuk K yang kemudian mengatur pertemuan mereka dan Ahmad Zahid.

Namun demikian, pihak pembelaan menghujahkan, pendakwaan tidak memanggil Datuk K. memberi keterangan sedangkan ahli perniagaan itu melakukan beberapa pertemuan dengan Wasi Khan berhubung wang RM10 juta itu.
Hamidi selanjutnya berhujah, berkaitan pertuduhan pecah amanah wang Yayasan Akalbudi sebanyak RM1.3 juta, pendakwaan menyatakan wang itu merupakan sumbangan kepada Persatuan Bola Sepak Polis Diraja Malaysia bertujuan membayar gaji pemain bola sepak yang tertunggak dan urusan pentadbiran persatuan.
Hujahnya, Ahmad Zahid tidak melakukan pecah amanah kerana pemegang-pemegang amanah dalam Yayasan Akalbudi mengetahui sumbangan tersebut dan tidak mengemukakan bantahan berhubung pengeluaran wang daripada akaun yayasan.
Penghujahan di hadapan Hakim Datuk Collin Lawrence Sequerah bersambung esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Selalu dikecam, dimaki, Caprice tak terasa hati
Oleh NUR EMIRA SAIZALI

8 September 2021, 4:53 pm
PETALING JAYA – Walaupun dihujani dengan kecaman dan kata-kata kesat daripada orang ramai, penyanyi rap sensasi Caprice mengakui dirinya tidak terkesan dengan segala tohmahan yang dilemparkan terhadapnya selama ini.
Caprice atau nama sebenarnya Ariz Ramli, 33, memberitahu hal tersebut sekaligus menjawab pertanyaan seorang netizen adakah dia terasa hati kerana sering dimaki oleh netizen.
“Alhamdulillah, saya tak terasa langsung dan saya fikir semakin lama orang nampak apa yang kita buat dan kebenaran terbongkar secara perlahan-lahan, mereka pasti akan berhenti bercakap,” katanya ringkas.
Dalam hantaran lain, dia juga menjawab satu soalan mengenai ramai selebriti tanah air yang sering mengecamnya sejak akhir-akhir ini.
“Caprice kenapa ramai sangat artis Malaysia yang asyik kecam awak,” tanya seorang pengikut Instagramnya.
Jawab Caprice, isunya yang sedang ‘panas’ antara sebab namanya menjadi bualan ramai selebriti tanah air ketika ini.

“Mereka tengah sendu dan saya pula sedang ‘panas’. Jadi, bila sebut nama saya, tontonan Instagram mereka akan meningkat sikit dan kemudian barulah dapat produk reviu,” ujarnya.
Kosmo! Online malam tadi melaporkan Caprice selamat tiba di tanah air dan kini menjalani tempoh kuarantin di sebuah hotel di ibu negara.
Terdahulu, Caprice tiba di Mesir pada 24 Jun bagi menyertai misi bantuan ke Gaza sebelum meneruskan penggembaraan solo ke Jordan kerana isu yang tidak dijelaskan secara terperinci.
Biarpun tidak dapat memasuki Palestin, dia tetap enggan pulang ke Malaysia malah meneruskan pelbagai aktiviti meluaskan jaringan kerjasama dengan pertubuhan bukan kerajaaan di Mesir dan Jordan sepanjang bergerak solo.
Selain soal birokrasi dan kegagalan memasuki Palestin, nama Caprice turut menggelegak apabila diminta memberi keterangan kepada polis berhubung isu fitnah dan kes gangguan seksual melibatkan penceramah terkenal, Ebit Lew.
Sebelum berangkat pulang ke tanah air, Caprice juga sempat dikecam bukan menjayakan misi jihad ketika meneruskan kembara solo di Jordan sebaliknya demi rakaman dan pembikinan video muzik yang dikongsikan menerusi Instagramnya.
Caprice bagaimanapun tidak menjelaskan sebarang perincian mengenai video muzik yang tertulis perkataan ‘Tiger AlQuds’ dan ‘10.10.21’ tersebut. – K! ONLINE


Operator kilang rugi RM4,360 ditipu sindiket pinjaman bank
Oleh KHAIRULMIZAN YAHYA

8 September 2021, 4:12 pm
KUANTAN – Seorang operator pengeluaran sebuah kilang di Gebeng dekat sini kerugian RM4,360 selepas ditipu sindiket pinjaman wang tidak wujud yang menggunakan nama sebuah bank.
Ketua Jabatan Siasatan Jenayah Komersial Pahang, Superintendan Mohd Wazir Mohd. Yusof berkata, kejadian bermula pada 26 Ogos lalu ketika mangsa yang berusia 22 tahun membuat carian pinjaman peribadi di internet.
“Mangsa kemudiannya mengisi maklumat peribadi di dalam sesawang berkenaan sebelum dihubungi melalui WhatsApp oleh pihak yang memperkenalkan diri sebagai wakil bank berkenaan.
“Mangsa berminat untuk membuat pinjaman berjumlah RM60,000. Sebelum menerima wang pinjaman itu, mangsa diminta supaya membuat beberapa bayaran,” katanya dalam kenyataan di sini, hari ini.
Menurutnya, mangsa telah membuat bayaran secara dalam talian sebanyak RM360 pada Jumaat lalu dan membuat dua lagi bayaran masing-masing RM2,000 pada Isnin lalu.
Suspek kemudian meminta lagi bayaran menyebabkan mangsa berasa ditipu sebelum membuat laporan polis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Harga ayam naik : KPDNHEP Melaka keluarkan empat notis
Oleh DIYANATUL ATIQAH ZAKARYA

8 September 2021, 3:58 pm
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) akan mengeluarkan notis kepada tiga pengilang dan satu pengimport yang dikenal pasti bagi menyiasat rungutan kenaikan harga ayam, sejak minggu lalu.
Pengarahnya, Norena Jaafar berkata, notis itu akan diberikan pada minggu ini dan pihak terbabit perlu mengemukakan dokumen berkaitan kos pengoperasian serta jualan sejak tempoh tiga tahun lalu.
Katanya, tindakan tersebut dilakukan bagi mengesan punca kenaikan harga ayam sama ada bermula daripada peringkat ladang, rantaian (pengilang) atau peruncit.
“KPDNHEP akan mengeluarkan empat notis, masing-masing tiga kepada pengilang dan satu pengimport untuk mengesan dari awal sekiranya berlaku kenaikan harga ayam seperti yang dirungutkan pengguna.
“Mereka yang terlibat akan diberikan tempoh selama tiga hari untuk mengemukakan dokumen pengesahan maklumat barangan atau perkhidmatan dan notis bertulis di bawah 21 Akta Kawalan Harga dan Anti Pencatutan,” katanya pada sidang akhbar selepas operasi pemantauan harga barangan di sebuah pasar raya di Peringgit di sini, hari ini.
Mengulas lanjut, beliau berkata, pihaknya juga akan menggerakkan lima pasukan terdiri daripada 30 penguat kuasa untuk menyiasat rungutan tersebut.

“Kita akan menyiasat di 13 lokasi dikenal pasti pada minggu ini untuk membandingkan harga yang dikenakan di setiap peringkat rantaian jualan ayam dari penternak, peladang, pembekal dan peruncit sebelum sampai ke pengguna.
“Kemungkinan harga ayam naik disebabkan ada peniaga mengambil kesempatan terhadap bekalan terbabit berikutan pertukaran fasa dalam Pelan Pemulihan Negara (PPN) yang membolehkan pelanggan makan di kedai,” katanya.
Katanya, setakat ini hasil pemantauan dilakukan mendapati harga ayam termurah adalah RM5.99 sekilogram dan paling tertinggi ialah RM9.80.
Dalam pada itu beliau berkata, KPDNHEP negeri sedang merangka cara membantu jualan ayam dapat dilakukan terus daripada penjual kepada pembeli tanpa menggunakan orang tengah.
“Kita tidak mahu membuat tuduhan terhadap mana-mana pihak, apa yang kita boleh buat adalah operasi ketat selama seminggu sehingga Ahad ini dan melaksanakan langkah-langkah mengesan punca kenaikan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Langkawi mungkin alami kekurangan barang keperluan
Oleh NUR AMALINA AZMAN

8 September 2021, 4:17 pm
LANGKAWI – Tiga operator perkhidmatan kargo dari Kuala Kedah ke pulau ini menghentikan sementara operasi apabila lori yang membawa barang keperluan didakwa tidak dibenarkan memasuki kawasan tersebut yang kini dalam Perintah Kawalan Pergerakan Diperketatkan (PKPD).
Dua zon di mukim Kuala Kedah dikenakan PKPD mulai Isnin lalu hingga 19 September ini.
Tiga operator perkhidmatan kargo tersebut ialah Wantas Shipping Sdn. Bhd., Pertiwi Shipping Sdn. Bhd., dan Pengangkutan Bersatu Langkawi.
Pengurus Besar Langkawi Port Sdn. Bhd., Muhd. Nasir Abd Aziz berkata, kira-kira 80 peratus barang keperluan penduduk di Langkawi termasuk barang makanan dan barang basah dibawa masuk melalui perkhidmatan kargo di Kuala Kedah.
“Bot dibenarkan beroperasi tetapi tiada barang yang boleh dibawa kerana lori yang membawa barang tidak dibenarkan masuk ke kawasan PKPD.
“Jika keadaan ini berterusan, Langkawi akan mengalami kekurangan bekalan barang keperluan,” katanya ketika dihubungi di sini hari ini.

Menurutnya, walaupun mempunyai alternatif lain seperti menggunakan laluan di Kuala Perlis, fasiliti di situ tidak dapat menampung kemasukan barang yang banyak seperti di Kuala Kedah.
Katanya lagi, perkhidmatan kargo ke Dermaga Tanjung Lembong, Langkawi dari Kuala Kedah menggunakan tongkang atau pontun, manakala dari Kuala Perlis menggunakan feri membawa penumpang dan kenderaan jenis Roll On Roll Off (RORO) yang mempunyai ruang sangat terhad berbanding tongkang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerjaya perlu diteruskan, saya beri semampu daya untuk industri – Aizat
Oleh HANISAH SELAMAT

8 September 2021, 3:47 pm
PETALING JAYA – Tanpa promosi mencanak berikutan pandemik Covid-19, lagu Aizat Amdan yang didedikasikan untuk pasaran antarabangsa, The Last Thing, nyata mampu meraih hampir satu juta tontonan dalam tempoh tiga bulan dilancarkan.
Aizat yang menggunakan nama AI.Z untuk pasaran luar negara berkata, penerimaan terhadap lagu ciptaan bersama Yuna tersebut menguatkan semangatnya meneroka arena muzik luar negara walau berdepan pandangan skeptikal segelintir individu.
“Alhamdulillah, sejak dilancarkan pada pertengahan Jun lalu sambutan terhadap The Last Thing sangat memberangsangkan dengan jumlah lebih 500,000 streaming, manakala dalam YouTube pula mencecah 200,000 tontonan.
“Dalam keadaan dunia berdepan situasi sulit susulan pandemik Covid-19, promosi atau perancangan jelajah terpaksa ditangguhkan dulu.
“Apa pun, penerimaan awal pendengar terhadap lagu ini sudah cukup menyuntik semangat untuk saya merencanakan pelbagai perancangan seterusnya andai keadaan semasa kembali reda.
“Macam biasa, ada yang berfikiran positif dan tidak kurang yang anggap projek ini main-main atau saya dipaksa. Saya enggan ambil pusing, sebaliknya fokus saja dengan kerjaya, banggakan nama Malaysia dan keluarga,” katanya kepada Kosmo! Online.

Terdahulu, lagu Inggeris penyanyi berusia 32 tahun itu diperdengarkan kepada khalayak dalam program kelolaan Zane Lowe dalam Apple Music, sehari lebih awal daripada tarikh pelancaran.
DJ popular asal New Zealand itu tidak ketinggalan memuji santunan irama dan seni kata lagu debut antarabangsa penyanyi merangkap komposer tersebut yang disifatkan mempunyai keistimewaan tersendiri.
The Last Thing bergenre moden R&B yang berkisar perasaan galau selepas perpisahan dengan kekasih menerusi bait lirik antaranya ‘I see you on Instagram/ Living your life, oh I wish you well/ No make-up, perfect, baby you’re worth it.’
Kongsi Aizat lagi mengenai debut yang turut meraih sokongan Yuna Room Records tersebut, segala dugaan berkaitan pandemik dilihat secara positif dan mempunyai hikmah.
Akuinya, buat masa ini dia dalam persediaan menerbitkan single baharu yang dijangka dapat dilaksanakan dalam tempoh terdekat.
“Dalam situasi sekarang sememangnya semua orang melalui kesulitan, bukan saya sahaja jadi kita semua kena banyak bersabar.
“Hidup dan kerjaya perlu diteruskan. Apa pun cabaran yang mendatang, saya akan tetap menyumbang seberapa daya untuk industri muzik kita,” katanya lagi. – K! ONLINE


Sukma 2020: KBS mungkin guna pendekatan Sukan Olimpik Tokyo
Oleh MOHAMAD FAIZAL HASHIM

8 September 2021, 3:52 pm
JOHOR BAHRU – Kementerian Belia dan Sukan (KBS) akan mengkaji terlebih dahulu kaedah penganjuran yang terbaik bagi temasya Sukan Malaysia (Sukma) 2020.
Menterinya, Datuk Seri Ahmad Faizal Azumu berkata, pihaknya tidak menolak kemungkinan menggunakan pendekatan seperti yang dilakukan di Sukan Olimpik Tokyo 2020 iaitu tanpa kehadiran penonton.
“Dari segi persiapan, saya lihat kerajaan negeri begitu teliti dan venue-venue Sukma sudah tersedia untuk digunakan. Malah, penyelenggaraan venue juga telah dibuat dengan baik dan bersedia untuk menganjurkan.
“Jadi, kita akan berbincang cara terbaik untuk perancangan seterusnya. Kita juga mendapati ada suara-suara yang ada pandangan lain tentang kaedah penganjuran temasya sukan itu
“Soal penganjuran, kita akan meneliti cara terbaik untuk Sukma Johor 2020. Ia masih di tahap perbincangan kaedah penganjurannya dan berlangsung secara tertutup (tanpa penonton) antara yang akan dibincangkan,” katanya pada sidang akhbar selepas melawat Pusat Pemberian Vaksin (PPV) Pandu Lalu Orang Kurang Upaya (OKU) Sentral di Pusat Akuatik Arena Larkin di sini hari ini.
Ahmad Faisal berkata, beliau akan bertemu dengan Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi bagi membincangkan perkara tersebut.

Katanya, banyak isu lain berkaitan Sukma Johor 2020 yang akan dibincangkan termasuk gelembung atlet memandangkan berusia bawah 17 tahun yang belum menerima vaksin.
“Kita kena tahu, penganjuran Sukma ini akan membabitkan atlet kemungkinan usia bawah 17 tahun. Jadi, ini antara perkara yang perlu kita fikirkan.
“Penganjuran Sukma Johor 2020 adalah fokus utama KBS dan berikan kami sedikiT masa untuk mengatur jadual temasya tersebut,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PGA rampas rokok tidak bercukai bernilai RM1,324,592
Oleh MUHD AFIQ AL-HAFIZ MAT YUSOF

8 September 2021, 4:20 pm
KUALA LUMPUR – Pasukan Gerakan Am (PGA) Cheras berjaya merampas 107 kotak rokok pelbagai jenama dan sebuah kereta bernilai RM1,324,592 dalam satu serbuan di sebuah rumah di Salak South Baru di sini semalam.
Komander Bridged Tengah PGA, Senior Asisten Komisioner Muhammad Abdul Halim berkata, serbuan telah dijalankan sepasukan pegawai dan anggota dari Cawangan Risik Briged Tengah PGA Cheras pada pukul 4.15 petang.
“Serbuan tersebut telah berjaya menahan seorang lelaki tempatan berumur 51 tahun dan merampas 107 kotak rokok pelbagai jenama serta sebuah kereta yang disyaki digunakan dalam menjalankan aktiviti pengedaran dan penjualan rokok tidak bercukai.
“Jumlah keseluruhan rampasan rokok disyaki tidak bercukai adalah sebanyak 6000 karton atau 1,106,400 batang rokok manakala jumlah keseluruhan dianggarkan bernilai RM1,324,592,” katanya dalam satu kenyataan di sini hari ini.
Mengulas lanjut, serbuan tersebut telah berjaya melumpuhkan satu sindiket pengedaran dan penjualan rokok tidak bercukai di sekitar kawasan Lembah Klang yang menjadikan kediaman yang disewa dalam kawasan perumahan sebagai stor penyimpanan dan pengedaran rokok.
“Polis menyeru masyarakat agar dapat memberikan kerjasama dengan menyalurkan sebarang maklumat berkaitan aktiviti yang menyalahi undang-undang.

“Kes disiasat dibawah Seksyen 135 (1) (d) Akta Kastam 1967 kerana cubaan menyeludup apa-apa barang larangan berlawanan dengan sesuatu larangan di bawah seksyen itu,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


LKIM bertindak segera bantu penternak patin terjejas
Oleh ABDUL RASHID ABDUL RAHMAN

8 September 2021, 4:08 pm
TEMERLOH – Penternak ikan patin yang terjejas akibat kekurangan permintaan ikan sungai berkenaan susulan pandemik Covid-19 boleh menarik nafas lega apabila Lembaga Kemajuan Ikan Malaysia (LKIM) tampil membantu mengatasi masalah itu.
Menurut kenyataan LKIM, sebagai langkah segera pengusaha ikan patin yang terjejas boleh menghantar ikan ke Pusat Pengumpulan dan Pengedaran Ikan Air Tawar (CCDC) di kawasan masing-masing untuk proses sejuk beku bagi memastikan ikan berkenaan tidak rosak sebelum dipasarkan.
“Bilik sejuk atau pusat CCDC ini membolehkan isu lambakan ikan di negeri Pahang terutamanya disimpan secara sejuk beku dan akan dikeluarkan apabila diperlukan atau sewaktu musim ikan tidak mencukupi terutama sewaktu musim tengkujuh.
“LKIM dan Kementerian Pertanian dan Industri Makanan sentiasa peka dan prihatin akan segala permasalahan yang berlaku dan akan terus komited untuk membantu kumpulan sasar samada masyarakat nelayan mahupun para penjual ikan di seluruh Malaysia,”katanya dalam kenyataan hari ini.
Semalam Kosmo! melaporkan ramai penternak ikan patin sangkar di Temerloh yang terkenal dengan ikan patin pening kepala memikirkan cara untuk mencari pelanggan ekoran kurang permintaan daripada pengusaha restoran sedangkan bekalan ikan itu semakin berlambak.
Akibat banyak kedai makan yang tidak beroperasi sepenuhnya menyaksikan ada penternak yang biasanya mampu menjual purata 200 ekor sehari kini hanya mampu menjual 20 ekor ikan patin sehari.

Menurut kenyataan itu pada pasa ini terdapat 27 Pusat CCDC LKIM di seluruh negeri iaitu sebanyak 12 buah di Temerloh, Pekan (4), Kuantan (2), Bera (6), Maran (2) dan satu di Bentong.
Dalam pada itu katanya, dalam usaha membantu memasarkan ikan patin, LKIM dengan kerjasama Persatuan Nelayan Negeri Pahang dan Persatuan Nelayan Kawasan telah megambil inisiatif melaksanakan jualan ikan segar dan ikan segar beku melalui medium atas talian dan penghantaran pesanan ke lokasi pelanggan secara bayaran secara penghantaran (COD).
Katanya dalam masa sama LKIM sedang menguruskan padanan pasaran di antara pembeli dan penternak yang terlibat untuk mendapatkan bekalan secara terus dari penternak yang terjejas.
Sementara itu, katanya Pahang merupakan pengeluar ikan patin terbesar negara dengan jumlah keluaran sebanyak 422 tan metrik setahun dengan mencatatkan nilai jualan RM7.174 juta pada 2020.
Katanya, pelaksanaan Perintah Kawalan Pergerakan (PKP) menyebabkan pengeluaran ikan patin di negeri itu terjejas selepas pembeli khususnya pemborong tidak dapat membeli pada kadar biasa seperti sebelum ini.
“Walaupun Pelan Pemulihan Negara telah dilaksanakan secara berperingkat di seluruh negara bermula 15 Jun lalu, tinjauan LKIM mendapati aktiviti perikananmasih mengalami ganggunan ketara mungkin disebabkan oleh pergerakan orang ramai yang masih terbatas dan juga kuasa membeli yang semakin berkurangan,”ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kesan farmasi jual kit ujian kendiri Covid-19 RM39.90
Oleh MOHD. RIFAAT ABD. HAMID

8 September 2021, 3:55 pm
ALOR SETAR – Sebuah farmasi di pusat bandar ini dikenakan notis amaran apabila didapati menjual kit ujian pantas antigen Covid-19 (ujian kendiri) pada harga RM39.90 seunit melepasi harga runcit maksimum RM19.90 yang ditetapkan sejak Ahad lalu.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kedah, Rae Morn Verak berkata, farmasi tersebut dipercayai menjual kit ujian kendiri pada harga tinggi dalam pemeriksaan yang dilakukan pada semalam.
Katanya, pihaknya kemudian mengarahkan farmasi berkenaan menyelaraskan harga kit ujian kendiri itu pada harga runcit maksimum RM19.90 bagi setiap set serta harga borong maksimum RM16.
“Difahamkan set ujian kendiri Covid-19 itu adalah stok lama dan farmasi tersebut perlu menyelaraskan harga serta berbincang semula dengan pembekal untuk mendapatkan harga seperti ditetapkan.
“Peniaga dan pengusaha farmasi diberikan tempoh seminggu hingga 12 September ini untuk membuat penyelarasan harga dari tempoh harga siling kit ujian kendiri berkuat kuasa pada 5 September lepas,” katanya kepada pemberita selepas melakukan pemantauan di beberapa farmasi di Simpang Kuala dekat sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Covid-19: Bekas Ketua Penolong Pengarah Bukit Aman meninggal dunia
Oleh NOR AINNA HAMZAH

8 September 2021, 4:05 pm
SEREMBAN – Bekas Ketua Penolong Pengarah (Pelucutan Harta), Jabatan Siasatan Jenayah Narkotik (JSJN) Bukit Aman, Datuk Baharom Othman, 62, meninggal dunia akibat COVID-19, petang semalam.
Anak sulung Allahyarham, Mohd Hazdmeer Rezza Baharom, 33, berkata ayahnya dikesan mengalami gejala wabak itu pada 28 Ogos dan menjalani kuarantin di rumah sebelum dimasukkan ke wad biasa Hospital Tuanku Ja’afar (HTJ), di sini, 1 September lalu.
Menurutnya, selain ayahnya turut positif Covid-19 ialah ibunya, Datin Siti Nurbaya Abdullah, 59, dia, serta dua adiknya, Nisha Nur Shazwani, 30, dan Mohd Azmel Razzi, 27.
“Kami tidak tahu di mana kami mendapat jangkitan ini dan mujurlah kami semua sudahpun mendapat dos lengkap vaksin. Bagaimanapun, ayah yang mempunyai sejarah penyakit diabetes dan darah tinggi mula dimasukkan ke wad serta diberikan bantuan alat penafasan.
“Keadaan kesihatan ayah semakin merosot selepas tiga hari di masukkan ke hospital. 3 September lalu, arwah dimasukkan ke Unit Rawatan Rapi (ICU) sebelum ditidurkan pada petang hari sama,” katanya ketika dihubungi di sini hari ini.
Gambar yang dirakamkan mereka sekeluarga sebelum arwah ayahnya bersara.
Rezza yang sudah habis menjalani tempoh kuarantin berkata, pihak hospital semalam memaklumkan ayahnya telah meninggal dunia pada pukul 2.43 petang.

Menurutnya, jenazah ayahnya selamat dikebumikan di kampung halaman ayahnya di Tanah Perkuburan Islam Kampung Terachi, Kuala Pilah, kira-kira jam 10 malam semalam.
“Ikutkan arwah ayah mempunyai hajat untuk menunaikan ibadah umrah dengan membawa kami 10 sekeluarga termasuk dua cucunya selepas pendemik Covid-19 ini berakhir.
“Sejak dari awal pendemik lagi ayah luahkan begitu kemudian ayah ulang lagi hajat yang sama ketika terdapat pengumuman rakyat Malaysia dijangka dibenarkan mengunjungi Arab Saudi untuk menunaikan ibadah umrah.
Menurutnya, dia berharap agar orang ramai terus mematuhi prosedur operasi standart (SOP) dan mengambil langkah berjaga-jaga walaupun pelbagai kelonggaran telah diberikan buat masa ini.
Arwah meninggalkan seorang isteri, empat anak dan dua cucu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kempunan rantai tangan lipan kait, suri rumah rugi RM2,499
Oleh KHAIRULMIZAN YAHYA

8 September 2021, 4:14 pm
KUANTAN – Seorang suri rumah berusia 42 tahun kempunan untuk memiliki rantai tangan lipan kait dan gelang emas ‘fashion’ apabila ditipu dalam pembelian barang kemas terbabit.
Ketua Jabatan Siasatan Jenayah Komersial Pahang, Superintendan Mohd Wazir Mohd Yusof berkata, kejadian itu menyebabkan mangsa yang berasal dari Kota Sri Ahmad Shah di sini mengalami kerugian sebanyak RM2,499.
“Kejadian bermula pada Jumaat lalu selepas mangsa tertarik dengan satu iklan penjualan emas lelong yang diiklankan di laman sosial instagram dengan nama kedai_emas.lelong916official.
“Mangsa kemudian menghubungi nombor telefon yang disertakan dalam media sosial berkenaan dan berminat untuk membeli rantai tangan lipan kait seberat 64.88 gram dan gelang emas ‘fashion’ seberat 17.48 gram dengan harga berjumlah RM2,499,”katanya dalam kenyataan di sini, hari ini.
Menurutnya, mangsa kemudiannya telah membuat tiga transaksi bayaran ke dua akaun berbeza diberikan suspek namun sehingga kini masih belum menerima barangan kemas berkenaan.
Katanya, mangsa yang berasa telah diperdaya kemudian tampil membuat laporan polis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jinggo minta Finas tangkap produser degil
Oleh HANISAH SELAMAT

9 September 2021, 10:26 pm
PETALING JAYA – Penerbit dan pengarah, Jinggo berharap Perbadanan Kemajuan Filem Nasional Malaysia (Finas) mengambil tindakan tegas terhadap rumah produksi yang berdegil mengambil pelakon tanpa vaksin secara diam-diam.
Pemilik JS Pictures itu berkata, sikap sesetengah penerbit yang sanggup melanggar prosedur operasi standard (SOP) demi menyambung semula penggambaran tanpa memikirkan risiko boleh memberi kesan kepada syarikat produksi lain.
“Jangan kerana kamu semua, kita orang pula tidak boleh melakukan penggambaran! Finas tolong tangkap produksi yang tidak mengikut SOP.
“Sebelum kemudahan industri kita ditarik semula. Boleh pula kamu semua ‘menganjing’ ya, tidak perlu ambil vaksin pun ada sahaja produksi yang panggil.
“Kalau lepas tidak mengapa, kalau tak lepas? Bukan kamu sahaja yang sangkut, kita orang pun sangkut. JS Pictures sudah nak kembali menjalani penggambaran tahu tak!” luahnya menerusi Instagram..
Sementara itu, menerusi hantaran sama Jinggo atau Azman Yahya, 55, menegaskan bukan mempertikaikan pilihan pelakon yang enggan menjalani suntikan vaksin Covid-19 kerana ia terpulang kepada individu itu sendiri .

Cuma katanya, teguran yang diluahkan adalah kepada rakan seperjuangannya dalam industri kreatif terutama penerbit drama yang tidak mematuhi garis panduan kerajaan.
“Untuk artis yang tak mahu ambil vaksin boleh ‘shooting’ dengan produksi itu, saya tak kisah sebab vaksin bukan perkara yang diwajibkan, itu hak kamu.
“Untuk produksi yang ambil kamu berlakon, kamu semua memang degil. Menyesal tak ‘menganjingkan’ saya?
“Dengarnya produksi itu boleh digantung lesen setahun, lebih pun tak mengapa. Jadi produser itu boleh mula reka cerita macam mana nak mengadap Finas nanti,” tambah suami kepada Sheila Rusly itu lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tempoh 12 hari yang mendebarkan – Eina Azman
Oleh HANISAH SELAMAT

9 September 2021, 10:17 pm
PETALING JAYA – Selepas 12 hari positif Covid-19, Datin Eina Azman dan suaminya, Datuk Kaiser Gurmeet Abdullah yang dimasukkan ke sebuah pusat perubatan berikutan kekurangan oksigen dalam badan sudah dibenarkan pulang ke rumah, hari ini.
Pelakon itu berkata, sepanjang tempoh berkenaan perkara yang paling ditakuti adalah keadaan suaminya yang disahkan berada pada tahap empat sehingga memerlukan bantuan alat pernafasan.
“Syukur selepas 12 hari mendebarkan buat saya dana keluarga bila memikirkan suami yang kena tahap empat dan paru-paru yang sudah merebak 30 peratus oksigen turun naik.
“Doktor pun ada bagitau jika dalam dua,tiga hari tak okey suami kena masuk ke Unit Rawatan Rapi (ICU). Kalau boleh saya memang tak mahu suami masuk situ.
“Saya tak tahu macam mana nak cakap perasaan pada waktu itu. Hanya Allah saja yang tahu saya tak senang duduk memikirkan apa patut saya buat.
“Saya juga sudah cuba bermacam ikhtiar, cara untuk sembuhkan suami saya. Dan sekarang suami saya sudah pulang ke rumah. Ini semua mungkin berkat doa anda semua yang dimakbulkan Allah,” katanya menerusi hantaran Instagram.

Terdahulu, pada 31 Ogos lalu serentak dengan sambutan ulangtahun ke tujuh perkahwinan mereka, ibu kepada sepasang kembar itu memaklumkan dia dan suami bersama dua pembantu rumah mereka disahkan positif.
Manakala anak mereka, Arianna Aubrey dan Karl Kareef yang berusia lima tahun serta kakak aktres terbabit, Wenny Azman pula disahkan bebas wabak berkenaan.
Begitupun, sehari kemudian Eina atau nama sebenarnya, Ainur Syakina Azman, 26, mendedahkan suaminya terpaksa dimasukkan ke hospital selepas mengalami masalah pernafasan.
Pada perkongsian sama dia turut menzahirkan rasa terima kasih kepada semua yang mendoakan kesihatan mereka sekeluarga berdepan serangan virus berbahaya itu.
“Di sini saya ingin mengucapkan terima kasih kepada keluarga, kawan dan pengikut Instagram saya yang tidak putus mendoakan serta berkongsi tips untuk sembuhkan suami saya.
“Saya tidak mampu membalas semua mesej di WhatsApp dan hanya mampu mengucapkan terima kasih kepada semua yang memberikan doa yang baik-baik kepada kami dan pembantu kami,” luahnya lagi.
Menerusi perkongsian di Insta Story pula, Eina kelihatan memeluk anak-anak yang menangis disebabkan terlalu rindukan mereka sebaik tempoh kuarantin berakhir. – K ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Doktor terlampau dicekup polis
Oleh EDDY AQMAL MOHAMED HAMIDI

9 September 2021, 11:53 pm
PETALING JAYA – Tindakan seorang lelaki yang juga merupakan seorang doktor di sebuah klinik swasta di sini merakam pekerja wanitanya di dalam tandas akhirnya membawa padah apabila dia ditahan polis semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima satu laporan polis daripada mangsa warga tempatan yang berusia 30 tahun berhubung kejadian kira-kira pukul 2.30 petang.
“Wanita berkenaan mendakwa, majikannya yang juga warga tempatan berusia 46 tahun itu telah merakamkan kelakuannya di dalam tandas dengan menggunakan telefon bimbit setelah dia terlihat peranti berkenaan diletakkan di kedudukan tinggi dalam keadaan kamera terbuka.
“Mangsa yang mengecam telefon bimbit itu milik suspek terus mencapai beg tangannya ingin keluar daripada klinik namun dihalang oleh lelaki berkenaan yang turut meminta agar telefon bimbitnya itu dipulangkan,” katanya dalam satu kenyataan hari ini.
Menurut Mohamad Fakhrudin, suspek juga berjanji akan memadamkan rakaman tersebut di hadapan mangsa lalu wanita berkenaan menyerahkan kembali telefon bimbit tersebut kepada majikannya itu.
“Berdasarkan risikan maklumat, kira-kira pukul 7.30 malam sepasukan polis dari Bahagian Siasatan Jenayah Ibu Pejabat Polis Daerah (IPD) Petaling Jaya telah membuat tangkapan ke atas suspek di kawasan Petaling Jaya dan merampas telefon bimbit jenis Redmi MI 9T Pro.

“Kes disiasat di bawah Seksyen 509/377D Kanun Keseksaan dan jika disabitkan kesalahan boleh dihukum penjara maksimum lima tahun atau denda atau kedua-duanya,” tegas beliau. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut petir, hujan lebat di lima negeri malam ini
Oleh NUR HUDA MUSA

9 September 2021, 9:23 pm
PETALING JAYA – Ribut petir serta hujan lebat diramal melanda beberapa kawasan di lima negeri sehingga pukul 1 pagi ini.
Jabatan Meteorologi (MetMalaysia) di laman Instagramnya memaklumkan, negeri yang terlibat ialah Terengganu, Selangor, Negeri Sembilan, Melaka dan Sarawak.
Bagi negeri Terengganu ia membabitkan kawasan Hulu Terengganu, Kuala Terengganu, Marang, Dungun dan Kemaman sementara di Selangor pula kawasan yang terlibat ialah Klang, Kuala Langat dan Sepang.
Sementara itu di Negeri Sembilan pula, hujan lebat diramal melanda Seremban, Port Dickson dan Rembau, manakala di Melaka ia melibatkan keseluruhan negeri itu.
Tambah MetMalaysia, keadaan sama turut dialami di Sri Aman, Betong, Sibu (Sibu dan Selangau) dan Mukah (Matu, Dalat dan Mukah). – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wabak meningitis serang Republik Demokratik Congo
Oleh KOSMO!

9 September 2021, 10:00 pm
TSHOPO, REPUBLIK DEMOKRATIK CONGO –  Republik Demokratik Congo mengisytiharkan penularan wabak meningitis di timur laut negara itu dengan pasukan tindak balas kecemasan Pertubuhan Kesihatan Sedunia (WHO) telah dikerahkan ke rantau yang  terlibat, lapor akhbar Saudi Gazette.
Menurut WHO,  lebih 260 kes disyaki meningitis dikesan setakat ini selain 129 kematian dilaporkan di wilayah Tshopo dengan kadar  kematian yang tinggi iaitu sebanyak 50 peratus.
Lebih 100 pesakit kini  menerima rawatan di rumah masing-masing dan pusat perubatan di Banalia.
Berdasarkan ujian yang dijalankan Institut Pasteur di Paris, meningitis jenis Neisseria telah dikesan.
Meningitis  Neisseria yang berpunca daripada jangkitan bakteria berpotensi menyebabkan epidemik besar-besaran.
Sementara itu, Pengarah WHO  bagi Afrika, Dr. Matshidiso Moeti berkata, sebuah  jawatankuasa tindak balas krisis telah ditubuhkan  di Banalia di samping ibu negeri Tshopo, Kisangani bagi meningkatkan usaha kawalan wabak.

WHO juga telah menyediakan bekalan perubatan di Banalia serta akan mengerahkan lebih ramai pakar dan sumber ke wilayah tersebut.
“Kami bergerak dengan pantas, membawa ubat-ubatan dan mengerahkan pakar-pakar untuk membantu kerajaan Republik Demokratik Congo mengawal wabak ini secepat mungkin,” ujar Moeti.
Meningitis adalah sejenis wabak yang berpotensi membawa maut dan perlu dirawat menggunakan antibiotik dengan  segera.
Meskipun semua lapisan umur boleh dijangkiti wabak tersebut, kebiasaannya ia lebih menjangkiti bayi, kanak-kanak dan golongan muda.
Penyakit itu disebarkan menerusi titisan pernafasan atau rongga tekak daripada pesakit yang dijangkiti.
Ia boleh menjangkiti individu lain yang mempunyai kontak berterusan serta berada dalam jarak  dekat dengan pesakit. – AGENSI


Wanita kulit hitam pertama dinobat Miss Ireland
Oleh KOSMO!

9 September 2021, 10:30 pm
DUBLIN, Ireland – Seorang ahli sains mencipta sejarah apabila menjadi wanita kulit hitam pertama dinobatkan sebagai pemenang pertandingan ratu cantik Miss Ireland, lapor akhbar New York Post semalam.
Pamela Uba, 26, memenangi  gelaran tersebut dan tiara emas dalam pertandingan pada 5 September lalu di Cavan sekaligus mencatat sejarah dalam pertandingan ratu cantik itu yang diadakan sejak tahun 1947.
“Kemenangan ini merupakan sesuatu yang sangat bermakna kepada saya.
“Saya teruja kerana dapat menunjukkan kepada wanita di luar sana bahawa warna kulit bukan penghalang kejayaan anda,” katanya.
Pamela merupakan seorang peragawati dan penuntut jurusan sains perubatan sebelum bergelar ratu cantik.Dia berpindah ke Ireland bersama keluarganya dari Johannesburg, Afrika Selatan ketika berusia 7 tahun untuk mencari kehidupan baharu.
Pamela akan mewakili Ireland pada  pertandingan ratu cantik Miss World ke-70 di Puerto Rico Disember depan.

Wanita jelita itu merancang untuk menggunakan gelaran dan kedudukannya untuk menampilkan gambaran Ireland yang lebih pelbagai kepada dunia.
“Saya berdepan isu perkauman dan sangat menyedihkan apabila mendengar orang ramai menyuruh saya pulang ke negara asal apabila saya bekerja keras untuk menjadikan Ireland sebagai rumah saya,” katanya. – Agensi


Arab Saudi sedia terima 70,000 jemaah umrah sehari
Oleh KOSMO!

9 September 2021, 11:15 pm
JEDDAH – Presidensi Hal Ehwal Dua Masjid Suci telah melengkapkan semua persiapan untuk menerima jemaah umrah selepas meningkatkan kapasiti jemaah kepada 70,000 orang sehari, lapor akhbar Saudi Gazette semalam.
Kesemua persiapan itu dipantau rapi oleh Presiden Hal Ehwal bagi Dua Masjid Suci, Sheikh Dr. Abdulrahman Al-Sudais.
Menurut jurucakap presidensi, Hani Haidar, semua jemaah akan dikendalikan mengikut langkah-langkah pencegahan Covid-19 dengan pelaksanaan struktur perkhidmatan bersepadu.
Tambahnya, beberapa perkhidmatan turut disediakan oleh pihak presidensi bersempena dengan permulaan fasa semasa, termasuk penggunaan kamera termal dan operasi penyusunan visual.
Selain itu, 11 robot yang menggunakan teknologi kecerdasan buatan turut digunakan untuk proses membasmi kuman yang dipertingkatkan.
Sementara itu, kapasiti pengeluaran air zamzam turut ditambah kepada lebih 300,000 botol sehari yang akan diedarkan kepada para jemaah. – Agensi


Hospital di Surabaya pantau perkembangan kemasukan varian Mu
Oleh KOSMO!

9 September 2021, 11:00 pm
JAKARTA – Hospital Lapangan Indrapura (RSLI) di Surabaya sedang memantau perkembangan varian Mu Covid-19 yang dilaporkan dibawa masuk oleh seorang pekerja Indonesia yang baru pulang dari luar negara, lapor laman berita Detik.com hari ini.
Bagi memantau hal tersebut, sebanyak 78 sampel ujian telah dihantar ke Institut Penyakit Tropika di Unair, Surabaya untuk kajian lanjut.
Menurut Pakar Patologi Klinik dan doktor yang menguruskan pesakit RSLI, Fauqa Arinil Aulia, sehingga kini pihaknya masih menunggu hasil kajian.
“Kami  tidak boleh membuat jangkaan. Semuanya masih menanti keputusan sampel ujian untuk disahkan,” katanya.
Selain itu, Fauqa berkata, orang ramai diminta tidak berasa bimbang akan varian Mu tersebut.
“Ini kerana varian Mu adalah sejenis varian berkepentingan (VOI) di mana sifatnya tidak berubah dari sudut gejala klinikal, perkembangan dan penyakitnya serta rawatannya juga tetap sama,” ujar doktor berkenaan.

Setakat ini, varian Mu telah menular di 39 buah negara dan diklasifikasikan Pertubuhan Kesihatan Sedunia (WHO) sebagai VOI. – Agensi


Rumah paling terpencil dengan pemandangan ‘hujung dunia’
Oleh KOSMO!

9 September 2021, 9:30 pm
CANBERRA – Sebuah rumah di Australia dikatakan merupakan salah satu rumah paling terpencil di dunia kerana kedudukannya yang terletak di hujung benua itu, lapor akhbar The Sun semalam.
Kediaman seluas 3,027 meter persegi itu dikelilingi Lautan Hindi dari pantai Kimberley yang terpencil di Australia Barat.
Terletak di Gantheaume Point Broome, rumah itu  dibina di atas tebing prasejarah di kawasan yang terkenal dengan pemandangan matahari terbenam, lautan biru dan sejarah berusia lebih 130 juta tahun.
Ia kini merupakan salah satu hartanah paling unik di rantau itu dan disenarai dalam pasaran buat pertama kalinya sejak empat dekad lalu.
Pemandangan ‘hujung dunia’ yang memukau dari kediaman ini. – realestate.com.au
Kediaman ini dibina semula pada 1996 selepas kediaman asal musnah akibat kebakaran pada 1970. – realestate.com.au
Ejen hartanah, Caro Cunningham berkata, kediaman itu mungkin merupakan salah satu ‘rumah paling ikonik di Australia Barat’.
“Anda berada di penghujung Gantheaume Point dan tiada hartanah lain di sekitar anda,” kata Cunningham.

Ia dimiliki oleh pemilik yang sama sejak 40 tahun lalu dan direka semula pada 1996 selepas kediaman asalnya musnah akibat kebakaran pada 1970.
Kediaman itu dilengkapi lima bilik tidur dan tiga bilik air, ruang santai, siling berlapis, balok kayu yang terbuka serta jubin batu China.
Purata harga sebuah kediaman di kawasan itu ialah AUD $485,000 (RM1.5 juta), namun ia dijangka dijual lebih tinggi daripada nilai tersebut. – Agensi


[VIDEO]Tujuh kenderaan rosak dirempuh lori
Oleh EDDY AQMAL MOHAMED HAMIDI

9 September 2021, 10:06 pm
SUNGAI BULOH – Sebanyak tujuh buah kenderaan pelbagai jenis mengalami kerosakan teruk setelah dirempuh oleh sebuah lori pasir tanpa muatan dalam satu kemalangan di Persiaran Bukit Rahman Putra 1 di sini hari ini.
Ketua Polis Daerah Sungai Buloh, Superintendan Shafa’aton Abu Bakar berkata, kejadian berlaku kira-kira pukul 4.30 petang sewaktu semua kenderaan tersebut berkenaan sedang berhenti di lampu isyarat merah.
“Siasatan awal mendapati, kemalangan berlaku apabila lori jenis Nissan itu gagal berhenti setelah mengalami masalah brek dan hilang kawalan lalu melanggar kesemua kenderaan yang sedang berhenti di lampu isyarat merah menghala ke Bandar Baru Sungai Buloh.
“Kejadian telah mengakibatkan kesemua tujuh kereta yang sedang berhenti itu mengalami kerosakan namun kejadian tidak melibatkan sebarang kecederaan,” katanya dalam satu kenyataan di sini hari ini.
Menurut Shafa’aton, kenderaan yang dirempuh terdiri daripada Honda Jazz, Perodua Myvi, trak Isuzu NRR35, Isuzu D-max, van jenis Daihatsu Gran Max, Perodua Axia, dan sebuah van jenis Toyota Hiace.
“Setakat ini terdapat tiga orang pemilik kenderaan yang dirempuh masih belum membuat laporan dan siasatan berhubung kejadian masih diteruskan di bawah Seksyen 42(1) Akta Pengangkutan Jalan 1987,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam lokaliti diletakkan di bawah PKPD mulai esok
Oleh MOHD. HUSNI MOHD. NOOR

9 September 2021, 7:46 pm
PUTRAJAYA – Enam lokaliti masing-masing lima di Sabah dan satu di Pahang diletakkan di bawah Perintah Kawalan Pergerakan Diperketatkan (PKPD) bermula 11 hingga 24 September ini.
Perkara itu diumumkan Ketua Pengarah Keselamatan Negara, Majlis Keselamatan Negara (MKN), Datuk Rodzi Md. Saad menerusi kenyataan akhbar, hari ini.
Rodzi berkata, lima lokaliti di Sabah termasuk Kampung Lembah Permai dan Kampung Desa Aman di Ranau; Taman Sungai Labuk, Beluran; Sekolah Henry Gurney, Keningau dan Kampung Timug, Matunggong, Kudat.
Beliau berkata, satu lokaliti di Pahang pula adalah Kampung Kuala Koyan, Mukim Ulu Jelai, Lipis.
Selain itu, Rodzi berkata, MKN turut melanjutkan tempoh PKPD di tujuh lokaliti di Paka, Dungun, Terengganu selepas menilai risiko dan trend jangkitan di lokaliti berkenaan.
Menurutnya, tempoh PKPD di tujuh lokasi itu sepatutnya tamat esok namun, dilanjutkan bermula Sabtu ini hingga 24 September ini.

“Ia membabitkan lokaliti di Bandar Paka, Gong Gemia, Cacar Baru, Limbong, Kuala Paka, Taman Indah Permai dan Telaga Mas,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tanggal kondom tanpa izin salah di sisi undang-undang California
Oleh KOSMO!

9 September 2021, 8:30 pm
SACRAMENTO. California –  Wakil-wakil rakyat di California mengambil langkah untuk menjadikan negeri itu yang pertama melarang ‘stealthing’ atau perbuatan menanggalkan kondom tanpa izin semasa melakukan hubungan intim, lapor akhbar New York Post semalam.
Kelmarin, anggota-anggota pentadbiran tempatan mengemukakan rang undang-undang tersebut  kepada Gabenor California, Gavin Newsom.
Ia menjadikan perbuatan mencabut kondom tanpa persetujuan lisan semasa melakukan persetubuhan sebagai salah di sisi undang-undang.
RUU tersebut bagaimanapun bukan kanun jenayah. Ini bermakna, mangsa boleh melakukan tindakan saman sivil terhadap pelaku.
Anggota Dewan Perwakilan daripada Parti Demokrat, Cristina Garcia telah meminta agar undang-undang tersebut dilaksanakan sejak tahun 2017 lagi.
Ketika itu, satu kajian oleh Universiti Yale menyatakan bahawa  tindakan mencabut kondom tanpa persetujuan pasangan meningkat terhadap wanita dan lelaki gay. Garcia bagaimanapun mahu menjadikan perbuatan itu sebagai jenayah serius.

Namun, penganalisis-penganalisis perundangan mengatakan pada masa itu bahawa tindakan itu sudah boleh dianggap sebagai kesalahan seksual walaupun ia tidak disebut secara khusus dalam kanun jenayah.
Ia bagaimanapun sukar diadili kerana kesukaran untuk membuktikan sama ada pelaku melakukannya secara sengaja atau tidak sengaja.
Garcia berkata,  perbuatan itu boleh menyebabkan kemudaratan fizikal dan emosi jangka panjang kepada mangsanya. – Agensi


Dua perjalanan feri Kuala Perlis – Langkawi mulai 16 September
Oleh JAMLIAH ABDULLAH

9 September 2021, 8:57 pm
ALOR SETAR – Perkhidmatan feri dari Terminal Feri Kuala Perlis, Perlis ke Langkawi akan ditambah kepada dua perjalanan setiap hari bermula 16 September ini susulan pengumuman prosedur operasi standard (SOP) berkaitan gelembung pelancongan ke pulau itu hari ini.
Pengurus Sumber Manusia dan Operasi, Konsortium Ferry Line Ventures Sdn. Bhd., Kapten Baharin Baharom berkata, perkhidmatan feri di Terminal Feri Kuala Kedah di sini pula hanya akan dibuka selepas perintah kawalan pergerakan diperketatkan (PKPD) di kawasan itu tamat.
“Alhamdulillah, pada 16 September ini Langkawi akan kembali dibuka dan menyedari keperluan itu kita akan menambah perjalanan dari Kuala Perlis ke pulau itu menjadikan ia dua trip setiap hari iaitu pagi dan petang berbanding satu trip.
“Sementara Terminal Feri Kuala Kedah pula akan dibuka sebaik sahaja PKPD di situ tamat dijangka 19 September ini,” katanya di sini hari ini.
Menurut Baharin, orang ramai yang ingin membeli tiket feri itu boleh membuat tempahan secara dalam talian di www.cuticutilangkawi.com.
Kata beliau, penguatkuasaan SOP akan dilaksanakan dengan ketat ke atas setiap penumpang termasuk memeriksa sijil vaksinasi mereka yang lengkap dua dos.

“Penumpang perlu menunjukkan sijil vaksinasi  yang lengkap dua dos suntikan ketika membuat pembelian tiket di kaunter dan ketika memasuki balai pelepasan sebelum dibenarkan memasuki feri,” katanya.
Ujarnya, jumlah kapasiti penumpang pada satu masa hanya 50 peratus dibenarkan daripada jumlah keseluruhan tempat duduk dalam feri dan kita nasihatkan semua penumpang supaya mematuhi arahan daripada krew sepanjang perjalanan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Laman baharu CovidNow papar data lebih telus
Oleh AMREE AHMAD

9 September 2021, 7:43 pm
PUTRAJAYA – Laman web baharu CovidNow yang dilancarkan Kementerian Kesihatan akan memaparkan data utama yang lebih telus, mudah difahami dan boleh diakses oleh masyarakat agar mesej disampaikan lebih baik.
Menteri Kesihatan, Khairy Jamaluddin berkata, laman khusus tersebut malah sudahpun boleh dilayari bermula pukul 6 petang semalam menerusi alamat https://covidnow.moh.gov.my/.
“Data harian terkini pula akan mula tersedia selepas pukul 12 tengah malam setiap hari seiring dengan hasrat saya untuk lebih telus dalam perkongsian maklumat yang terbaharu,” katanya dalam sidang akhbar di sini hari ini.
Sebelum ini, kementerian itu memuat naik data berbentuk granular ke dalam aplikasi hos penyedia perisian Internet dimajukan firma ternama GitHub Inc. berpusat di Amerika Syarikat.
Ini termasuk data Program Imunisasi Covid-19 Kebangsaan (PICK) yang dimuat naik oleh pihak Jawatankuasa Khas Jaminan Akses Vaksinasi (JKJAV) dan sentiasa ditambah baik. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perubahan sungai, runtuhan tanah paling ketara di Gunung Jerai
Oleh NUR ANATI JUHARI

9 September 2021, 8:48 pm
YAN – Pemetaan semula kawasan terjejas dalam kejadian aliran puing di Gunung Jerai di sini pada 18 Ogos lalu mengesan perubahan ketara di kawasan lereng dan puncak gunung tersebut.
Pengarah Jabatan Mineral dan Geosains (JMG) Kedah, Perlis dan Pulau Pinang, Abdullah Sulaiman berkata, perubahan yang dikesan melibatkan bentuk muka bumi dan aliran sungai.
Katanya, pengesanan tersebut adalah hasil analisis data geospatial atau maklumat geografi berdasarkan pemetaan udara oleh Jabatan Ukur dan Pemetaan (Jupem).
“Peta asal kawasan sungai Titi Hayun yang ditunjukkan Jupem mendapati tiada alur sungai sebelum ini.
“Namun pada peta baharu selepas kejadian aliran puing, kita nampak alur sungai dengan jelas iatu panjang sehingga 30, 40 dan 50 meter,” katanya pada sidang akhbar di Titi Hayun di sini hari ini.
Selain itu, kata beliau, perubahan ketara ialah kesan tanah runtuh di lereng gunung yang kini jelas kelihatan dan berdasarkan analisis sama, pihaknya mengesan terdapat aliran sungai di gunung itu yang dahulunya bengkang-bengkok kini menjadi lurus. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mahkamah tolak rayuan Najib, anak lelaki
Oleh NUZULSHAM SHAMSUDDIN

9 September 2021, 8:07 pm
PUTRAJAYA – Datuk Seri Najib Tun Razak dan anaknya, Datuk Mohd. Nazifuddin hari ini gagal dalam rayuan untuk membatalkan keputusan Mahkamah Tinggi yang memerintahkan mereka membayar cukai dan denda yang belum dibayar berjumlah RM1.69 bilion dan RM37.6 juta kepada Lembaga Hasil Dalam Negeri (LHDN).
Keputusan sebulat suara itu dibuat panel tiga hakim diketuai Datuk Abdul Karim Abdul Jalil bersama Datuk Vazeer Alam Mydin Meera dan Datuk Supang Lian.
Dalam penghakimannya, hakim Abdul Karim mengatakan hakim Mahkamah Tinggi tidak terkhilaf dalam membuat keputusan terdahulu selain secara keseluruhan rayuan kedua-dua perayu tiada merit.
“Mahkamah mendapati tiada merit dalam kedua-dua rayuan itu dan tidak ada kesalahan yang dibuat oleh hakim Mahkamah Tinggi yang memerlukan mahkamah ini (Mahkamah Rayuan) mengubah keputusan.
“Oleh itu, rayuan kedua-dua perayu ditolak dengan kos RM10,000 setiap seorang,” katanya dalam prosiding yang dibuat secara dalam talian menerusi Zoom.
Pada masa sama, mahkamah turut membenarkan permohonan peguam Tan Sri Muhammad Shafee Abdullah yang mewakili kedua-dua perayu untuk penangguhan sementara menunggu pemfailan kebenaran rayuan di Mahkamah Persekutuan.

Hakim Abdul Karim yang membenarkan permohonan penangguhan itu berkata, kedua-dua perayu perlu memasukkan notis rayuan selewat-lewatnya Selasa ini.
Kegagalan berbuat demikian akan menyebabkan penggantungan sementara itu luput.
Najib dan Mohd Nazifuddin perlu membayar cukai berkenaan kepada LHDN selepas Mahkamah Tinggi Kuala Lumpur membenarkan permohonan LHDN untuk penghakiman terus dimasukkan terhadap mereka.
Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.
Perintah terhadap Najib dan Mohd Nazifuddin dikeluarkan masing-masing pada 22 dan 6 Julai tahun lalu oleh Mahkamah Tinggi Hakim Datuk Ahmad Bache dan Hakim Datuk Ahmad Zaidi Ibrahim.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Menangis ceraikan isteri kembali ke pangkuan bekas teman lelaki
Oleh NUR HUDA MUSA

9 September 2021, 8:02 pm
PETALING JAYA – Perkongsian seorang peguam mengenai kisah seorang lelaki yang menangis semasa melafazkan cerai talak satu tular di media sosial hari ini.
Menurut perkongsian seorang Peguam Syarie dan Perunding Keluarga dalam satu hantaran di laman Twitternya berkata, anak guamnya itu tidak dapat menahan air mata kerana terpaksa melepaskan isterinya selepas wanita itu kembali ke pangkuan bekas teman lelakinya.
“Menangis anakguam masa lafaz cerai talak satu. Nak buat macam mana, kalau dah isteri berpatah balik pada bekas teman lelaki, aku nak nasihat pun dah tak boleh.
“Suami redha dan faham, tapi alhamdulillah pihak-pihak selesaikan pertikaian dengan baik tanpa pergaduhan,” katanya.
Sementara itu, Muhammad Fadhil turut menasihatkan agar pasangan suami isteri banyakkan berdoa supaya tuhan menetapkan hati daripada sebarang ujian khususnya yang melibatkan hati dan perasaan.
“Tak ada siapa merancang suatu perceraian bila mula mendirikan rumah tangga, banyakkanlah berdoa agar Tuhan tetapkan hati daripada sebarang ujian khususnya melibatkan hati dan perasaan

“Yang paling penting, selesaikanlah dengan cara yg paling berhikmah terutama sekali bila melibatkan anak-anak,” ujarnya.
Hantaran itu turut dikongsi lebih 2,000 kali dengan terdapat pengguna media sosial yang berkongsi pengalaman turut pernah mendengar kisah sama terjadi kepada ahli keluarga atau kenalan.
“Dulu member aku kena camni jugaklah.. Siap belas isteri dia update terus status single kat FB lepas lafaz talak satu,” kata Pak Tam.
“Sabar ye suami. Allah SWT nak berikan yang lebih baik. Anda telah menjaga jodoh orang lain. Redha dengan ketentuanNya, In Shaa Allah,” kata Fronterraz.
“Semoga kedua-duanya jumpa jalan yang terbaik untuk masa depan. Kita nak mengata orang belum tentu perkara ni takkan terjadi pada kita. Doa yang baik-baik , mana yang salah jadikan pengajaran buat diri sendiri,” kata Mariyah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua ditahan rasuah RM18,000 bekal baja
Oleh MOHD YUNUS YAKKUB

9 September 2021, 8:13 pm
SHAH ALAM – Dua termasuk seorang penjawat awam ditahan hari ini selepas dipercayai terlibat rasuah RM18,000 bagi pembekalan baja, enam tahun lalu.
Sumber berkata, kedua-dua suspek lelaki berusia lingkungan 50an ditahan pukul 3 petang tadi di pejabat Suruhanjaya Pencegahan Rasuah Malaysia (SPRM) Selangor.
Katanya, siasatan awal mendapati mereka telah menerima suapan itu daripada sebuah syarikat pembekal baja.
“Ini sebagai balasan kerja-kerja membekalkan baja cecair organik bernilai lebih RM140,000. Kesemua baja itu adalah untuk sebuah pertubuhan peladang di Selangor,” katanya di sini hari ini.
Sementara itu, Pengarah SPRM Selangor Datuk Alias Salim ketika dihubungi mengesahkan penahanan kedua-dua suspek berkenaan.
“Permohonan reman terhadap dua suspek tersebut akan dilakukan pukul 9 pagi, esok dan kes disiasat di bawah Seksyen 16(a)(A) Akta SPRM 2009,” jelasnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929